7 KHASIAT HALIA UNTUK KURUS DAN CANTIK

Halia antara herba yang sangat bermanfaat untuk kecantikan dalaman dan luaran. Halia boleh digunakan untuk merawat masalah kulit dan juga membersihkan dalaman. Kalau nak tahu halia juga membantu untuk menurunkan berat badan secara semulajadi.
Ini 7 khasiat halia untuk kurus dan cantik:

MERAHKAN BIBIR

Kupas halia muda , kemudian tumbuk separuh hancur. Sapu halia tumbuk ini pada bahagian bibir. Amaran!! Jangan gosok kuat sangat  berdarah nanti bibir tu. Amalkan petua ini sekali sehari bagi membuang kulit mati dan jadikan bibir kemerahan bak delima.

BUANG ANGIN & TOKSIN

Khasiat halia seterusnya adalah bagi membuang angin & toksin di dalam badan. Caranya adalah hiris halia dalam satu atau dua inci dan rendamkan di dalam air panas bersama uncang teh (kalau teh hijau lagi bagus). Biarkan selama dua minit dan boleh minum setiap hari. Amalkan ini setiap hari pasti angin dalam badan bebas terbuang dan badan pun kembali segar. Tak percaya ?Cubalah baru tau.

LANGSINGKAN BADAN

Ini pasti ramai yang suka kan, sebut sahaja nak langsingkan atau cara untuk kuruskan badan jadi isu hangat. Halia boleh membantu memecahkan lemak dan menurunkan berat badan secara semulajadi. Hiris halia halus kemudian campurkan dengan air panas , madu dan juga sedikit perahan air limau nipis, amalkan setiap hari pasti ketika perut kosong dijamin akan merasai perbezaan.

MENGHILANGKAN BAU BADAN

Ramai wanita yang alami masalah ini kan . Badan dah lawa , muka dan cantik tapi badan berbau , jatuh saham kalau lelaki nak mengorat. Untuk atasi masalah ini , amalkan minuman halia bersama teh setiap hari, atau pun kunyah halia yang ditumbuk hancur.

MENAIKKAN SERI WAJAH

Buat bakal pengantin  petua bagaimana nak naikkan seri wajah biar bakal suami pandang tak jemu. Caranya mudah sahaja, ketuk halia separuh hancur, rendamkan bersama sesudu madu dan air panas dalam 300ml. dah rendam minumlah setiap pagi, ini akan membantu melancarkan perjalanan darah dan membuatkan tubuh berasa panas. Ia sekaligus menaikkan seri wajah.

BERSIHKAN KULIT

Nak kulit mulus bersih meh sini cuba petua ini. Tumbuk halia, campurkan dengan tepung beras yang dikisar kering. Satukan bahan ini, bancuh sehingga pekat dan boleh dijadikan luhur.
7. REDAKAN TEKANAN
Halia boleh dibuat minuman dan dijadikan ramuan masakan. Halia juga dikatakan dapat membantu meredakan tekanan dan memulihkan dalaman badan. Amalkan minum air halia dengan madu setiap hari pasti anda dapat merasai kelainan dan wajah juga tubuh tampak segar. Sekaligus menyerlahkan kecantikan semulajadi.


TIP ELAK ANAK BERKELAKUAN BURUK

Untuk mengubah tingkah laku anak yang buruk, kita perlu memahami konsep empati dan toleransi. Empati adalah kemampuan memahami perasaan orang lain dan toleransi pula bererti sanggup menerima pandangan dan tingkah laku orang lain, asalkan tidak menyinggung sesiapa. Kanak-kanak tidak dilahirkan kejam dan buruk perangai. Tingkah laku yang mereka tunjukkan sebenarnya telah ditiru daripada tontonan televisyen, perangai ibu bapa atau rakan-rakan sendiri, atau kerana digalakkan oleh orang lain. Kelakuan buruk itu akan berterusan kalau mereka boleh mendapat apa yang dikehendaki, atau jika sikap itu diterima oleh masyarakat. Ibu bapa bertanggungjawab dalam membentuk tingkah laku anak yang lebih positif. Ini perlu dilakukan ketika mereka masih kecil, contohnya ketika di tadika dan awal sekolah rendah. Beberapa cadangan untuk ibu bapa:

TUNJUKKAN BAGAIMANA TINDAKAN MEREKA BOLEH MENJEJASKAN PERASAAN ORANG LAIN

Kanak-kanak tidak belajar tingkah laku yang baik atau buruk secara automatik. Tingkah laku yang positif perlu diajar secara formal. Tunjukkan betapa tindakan negatif mereka boleh melukakan perasaan orang lain.

Ini dapat dilakukan dengan membenarkan kanak-kanak melihat buku bergambar atau wayang, dan menanyakan mereka bagaimana penjahat di dalam cerita itu menjejaskan perasaan orang.

Mereka perlu diberitahu bahawa perbuatan itu adalah salah. Akibatnya orang yang tersinggung itu mungkin tidak mahu lagi bertegur sapa dengannya.

Mengenai program televisyen pula, hakikatnya ialah tingkah laku ganas dan negatif sering kali dilihat sebagai perbuatan yang menggelikan hati.

BELAJAR MEMOHON MAAF

Kemampuan memohon maaf setelah menyinggung perasaan seseorang adalah satu aspek penting dalam pengajaran tingkah laku positif. Kanak-kanak yang kurang empati sering kali tidak tahu cara mengucapkan kata-kata ini.

Sebelum ibu bapa mula mengajar anak-anak mereka memohon maaf, mereka sendiri patut sanggup mengaku kesalahan di hadapan anak-anak, dan memohon maaf di atas kesalahan itu.

Realitinya, ramai ibu bapa menganggap bukan taraf mereka untuk memohon maaf pada anak-anak. Sebagai ibu bapa jika anda mahukan anak-anak membesar menjadi orang yang bersopan santun, anda sendiri yang patut mulakan!

CONTOH TINGKAH LAKU POSITIF

Cubaan untuk mengubah tingkah laku negatif tidak akan berhasil jika kanak-kanak tidak mempunyai contoh positif untuk ditiru.

Kebanyakan kanak-kanak memang ingin mencontohi ibu bapa mereka. Oleh itu, ibu bapa harus melayan orang lain dengan rasa hormat, beradab, dan bertegas bila mereka tidak berpuas hati dengan sesuatu.

Mereka hendaklah berusaha untuk tidak bergaduh, membuli atau menghina orang lain (iaitu ahli keluarga, jiran, pembantu rumah), mencaci atau mengutuk dan melakukan tindakan ganas. Sebarang perselisihan hendaklah diselesaikan dengan baik.

TUNJUKKAN ANAK-ANAK TINGKAH LAKU YANG SESUAI DAN BERIKAN GALAKAN SERTA PUJIAN DI ATAS USAHA ITU.

Dalam mendidik anak-anak, ibu bapa patut mengajar tatatertib yang baik dan kata-kata yang patut diucapkan.

Mungkin ibu bapa perlu berlakon sedikit di mana anak dan ibu bapa melakonkan peranan yang berbeza bagi menunjukkan tingkah laku positif. Sesetengah ibu bapa berasa ini adalah tanggungjawab sekolah.

Namun, hendaklah sentiasa diingat bahawa jika mahukan anak-anak membesar dengan tingkah laku yang baik, ibu bapa harus mengambil langkah proaktif dan tidak menyerahkannya kepada guru sekolah yang nilai keperibadiannya mungkin ibu bapa tidak tahu.

Ibu bapa mesti sentiasa memantau tingkah laku anak-anak. Bila mereka mempamerkan kelakuan yang baik, ibu bapa perlu memberikan pujian.

LAKUKAN PENDISIPLINAN POSITIF

Ketika mendidik anak-anak supaya mengamalkan sikap toleransi dan empati pada orang lain, ibu bapa mesti bersedia untuk menunjukkan teladan yang sama, bersifat sabar, jelas dan tegas.

Terangkan kepadanya mengenai peraturan dan laksanakan hukuman bila dia berkelakuan buruk. Kebanyakan kanak-kanak belajar dengan cepat dan menyedari bila ibu bapa bersikap serius.

Dalam pada itu, ibu bapa juga harus mempunyai sedikit toleransi dan kemaafan serta bersedia untuk menanyakan anak bila dia kelihatan sedih.

Menerusi pendisiplinan positif, ibu bapa juga menunjukkan contoh tingkah laku yang sesuai.

Sumber: Utusan & Artikel Dr. Teoh Hsien-Jin


“PENGENDALI TASKA & PENGASUH PERLU ADA ILMU ASUHAN KANAK-KANAK”-PRESIDEN PPBM

Penyelia Pusat Asuhan Kanak-Kanak dan Pengasuh perlu menambah ilmu pengetahuan terutama dalam aspek keselamatan, penjagaan kanak-kanak dan  penyediaan dan sajian makanan bayi dan kanak-kanak yang lebih selamat mengikut standard kesihatan. Ibu bapa bekerja biasanya menggunakan khidmat pusat asuhan kanak-kanak atau pengasuh untuk menjaga dan memantau anak-anak mereka serta menyediakan makanan mengikut umur. Ibu bapa telah memberi percaya kepada pengasuh dan pusat asuhan menjaga anak-anak dan bukan sahaja memantau si kecil tetapi juga berkaitan pendidikan awal kanak-kanak seperti membaca dan mengira dan juga mendapat makanan berkhasiat.

President Persatuan Pengasuh Berdaftar Malaysia (PPBM), Puan Norsheila Abdullah berkata adalah penting penyelia taska atau pengasuh berilmu agar dapat mempraktikkan ciri-ciri keselamatan dalam penjagaan bayi, menyediakan makanan, dan juga pembelajaran untuk bayi atau kanak-kanak.

“Bayi dan kanak-kanak amat sensitif dalam soal keselamatan dan pengambilan makanan, justeru adalah penting penyelia pusat asuhan mendalami ilmu tentang penyediaan makanan berkualiti, sihat dan selamat. Kerajaan turut membantu memberi latihan kemahiran kepada pengasuh agar mereka memahami tugas dan tanggungjawab menjaga bayi dan kanak-kanak. Oleh itu kami di PPBM amat menggalakkan mana-mana penyelia atau pengasuh menghadiri kursus, bengkel atau seminar yang dapat menambah pengetahuan mereka tentang penjagaan, pendidikan serta penyediaan makanan berzat,” beritahu beliau pada Kelabmama baru-baru ini.
Beliau turut kesal dengan sikap segelintir masyarakat yang berhasrat menjadi pengasuh kanak-kanak tanpa mendapatkan asas latihan yang betul. Menurutnya, kebanyakan suri rumah kini mula mencari peluang mendapatkan pendapatan dari rumah dengan menjadi pengasuh kanak-kanak. Namun, enggan mengikuti kursus berkaitan yang ditawarkan.

“Kita tidak mahu ada pengasuh mengambil sikap sambil lewa dengan tidak mementingkan soal keselamatan sepanjang tempoh menjaga anak-anak di umah. Paling tidak pun mereka perlu ikut  latihan asas penjagaan kanak-kanak di rumah sebagai langkah mengelak hal-hal berbangkit yang tidak diingini. Kursus singkat itu adalah program yang baik dan boleh menambah pendapatan keluarga. Melalui pendedahan kursus singkat, ia dapat memberikan keyakinan kepada ibu bapa untuk menghantar anak kepada pengasuh terlibat,” katanya lagi.


LETIH, PENING & SESAK NAFAS GEJALA ANEMIA SEMASA HAMIL

Bila seorang wanita mengandung, mereka mungkin mengidapi anemia. Dalam keadaan ini,ibu hamil mungkin merasa penat dan anak dalam kandungan mungkin akan jadi kecil dan dilahirkan sebelum waktunya. Penyebab utama anemia di kalangan wanita mengandung adalah kekurangan zat besi. Semasa mengandung, badan manusia akan menghasilkan banyak darah untuk menampung tumbesaran janin. Sekiranya zat besi atau vitamin B12 dan folat tidak dibekalkan dengan cukup, penghasilan darah merah mungkin tidak cukup untuk keperluan. Bila jangkamasa kandungan semakin meningkat isipadu darah makin bertambah dan ini menyebabkan pencairan darah berlaku. Walaupun sel darah merah makin bertambah, namun penghasilan plasma darah lagi bertambah dan menyebabkan keadaan yang kita panggil anemia relative atau fisiologi.Di kalangan populasi yang cukup zat besi, seseorang itu dikatakan mengidapi anemia bila tahap hemoglobin kurang dari 11 g/dl semasa trimester pertama, 10.5 g/dl semasa trimester kedua dan 10 g/dl dalam trimester ketiga.

PENYEBAB-PENYEBAB ANEMIA SEMASA MENGANDUNG
KEKURANGAN ZAT BESI

Terdapat 75-95% wanita yang mengandung mengidap anemia disebabkan oleh kekurangan zat besi. Wanita yang mengandung sentiasa mengalami kekurangan zat besi untuk menampung keperluan semasa mengandung. Wanita yang mengandung disarankan agar meningkatkan pengambilan zat besi dalam diet harian mereka. Pemeriksaan darah perlu dijalankan secara rutin semasa lawatan pertama ke klinik ibu mengandung. Nilai MCV kurang dari 80 fL dan MCH kurang dari 27 pg menunjukkan kemungkinan anemia dengan saiz darah merah yang kecil dan pucat. Tahap hemoglobin yang kurang dari 7g/dl mesti dirujuk untuk siasatan lanjut dan rawatan susulan. Siasatan lanjut seperti kajian tentang zat besi dan analisa haemoglobin perlu dijalankan untuk memastikan kekurangan zat besi atau Talasemia.

Gejala-gejala anemia adalah seperti letih, tidak bermaya, sakit kepala, pening, berdebar-debar dan sesak nafas.
Anemia boleh menyebabkan komplikasi seperti kelahiran pra matang, kematian bayi dalam kandungan dan kemurungan selepas kelahiran. Kesan pada bayi pula boleh menyebabkan tumbesaran yang terbantut, kerencatan perkembangan akal dan psikomotor.
Rawatan zat besi secara rutin adalah disarankan dalam program penjagaan ibu mengandung. Sekiranya, ibu-ibu mengandung tidak dapat mengambil zat besi dengan cara biasa, maka disarankan pengambilan suntikan zat besi yang akan dilakukan di klinik atau hospital. Ada beberapa jenis penyediaan suntikan zat besi yang pihak doktor akan berbincang dengan pesakit sebelum terapi dijalankan.
Ada lagi cara lain yang kita boleh lakukan untuk meningkat paras haemoglobin iaitu dengan pemindahan darah.

ANEMIA KERANA KEKURANGAN FOLATE DAN VITAMIN B12
Kekurangan vitamin B dan folat lebih jarang ditemui berbanding dengan kukurangan zat besi. Walau bagaimana pun, pemberian folat disarankan untuk semua ibu mengandung untuk mengurangkan risiko kecacatan saraf tunjang (neural tube defect) pada bayi. Kekurangan vitamin-vitamin ini akan menyebabkan anemia ‘non-pernicious megaloblastic’ dengan MCV lebih dari 100 fL. Sekiranya anemia yang berlaku kerana kekurangan ketiga-tiga zat ini, zat besi, folat dan B12, MCV akan menunjukkan bacaan yang normal (normocytic anaemia). Sekiranya pesakit mempunyai paras folat yng rendah, beliau perlu mengambil dose yang lebih tinggi.
Pesakit yang mengalami kekurangan vitamin B12 memerlukan siasatan lanjut untuk memastikan tahap ‘intrinsic factor’ (yang diperlukan untuk penyerapan vitamim B12). Keadaan di mana berlakunya kekurangan ‘intrinsic factor’ ini dipanggil ‘pernicious anaemia’.Tetapi setengah ujian contoh nya Schilling test hanya dapat dijalankan selepas kelahiran bayi kerana ianya melibatkan penggunaan bahan-bahan radioaktif.

ANEMIA KERANA INFEKSI
Anemia jenis ini sering berlaku di negara-negara bukan idustri. Antara jangkitan infeksi yang boleh menyebabkan anemia adalah HIV, malaria, cacing, hepatitis, TB dan sebagainya. Sekiranya sejarah pesakit menunjukan terdapatnya pendedahan kepada jangkitan ini,maka perlu dijalankan siasatan yang berpatutan.

TALASEMIA

Talassemia adalah penyakit yang biasa kita jumpai. Penyakit ini terdapat di mana-mana diseluruh dunia, terutamanya di kawasan yang endemik kepada jangkitan malaria, di mana, penyakit ini membolehkan pengidap talasemia dilindungi dari malaria. Kawasan tersebut termasuklah kawasan Mediterranean, Afrika Tengah dan sebahagian benua Asia.

Ianya adalah disebabkan oleh pembentukan tidak normal rantai peptid globin yang terdapat dalam haemoglobin. Orang dewasa yang sihat patut mempunyai lebih dari 95% haemoglobin A yang mempunyai 2 rantai ‘alpha’ dan 2 rantai beta peptid.

Terdapat dua jenis utama talasemia, iaitu talasemia ‘alpha’ dan talasemia ‘beta’. Kedua-dua jenis talasemia ini terbentuk kerana pengurangan pembentukan rantai-rantai tersebut di atas. Bila berlaku kekurangan Hb A yang normal ini, maka pembentukan sel darah merah yang tidak sempurna, pemecahan darah merah dan kekurangan darah merah akan berlaku.

Pembawa gen talasemia biasanya tidak mempunyai masalah dan hanya akan dapat dikesan apabila mereka melakukan ujian saringan FBC.

Pewarisan adalah secara resesif autosomal, iaitu anak lelaki dan perempuan mempunyai peluang yang sama untuk mewarisinya. Dan jika anak-anak mewarisi satu gen talasemia dari ayah dan satu lagi dari ibu, maka anak itu akan mendapat dua gen talasemia. Keadaan ini menyebabkan anak itu adalah pesakit talasemia, berbanding dengan ayah dan ibu yang hanya seorang pembawa.

Kedua-dua jenis talasemia ini boleh dibahagi kepada beberapa peringkat lagi berdasarkan kepada keterukan pesakit dan kekerapan transfusi darah; talasemia minor, talasemia intermedia and talassemia major. Yang paling teruk yang boleh dialami adalah ‘ hydrop foetalis’ di mana janin akan mati dalam rahim atau meninggal semasa dilahirkan.

Pesakit talasemia major akan memerlukan pemindahan darah pada umur setahun ke atas bila mana haemoglobin fetus ditukarkan ke haemoglobin dewasa yang tidak normal.

Manakala pesakit talasemia intermedia pula, mereka akan memerlukan pemindahan darah kemudian bila mana mereka semakin dewasa atau semasa jangkitan kuman, mengandung atau semasa pembedahan. Keadaan seperti ini akan mempercepatkan kadar perpecahan darah merah (haemolysis) dan menyebabkan anemia menjadi bertambah teruk. Pada masa yang sama, kelenjar limpa makin membesar kerana terpaksa bekerja keras untuk memusnahkan sel-sel darah yang kurang sempurna ini. Keperluan pemindahan darah meningkat disebabkan kelenjar limpa semakin membesar dan semakin banyak sel-sel darah berkumpul dalam kelenjar limpa.

Bagi mereka yang mengidap talasemia minor, biasanya mereka tidak mempunyai masalah kesihatan yang serious dan boleh hidup secara normal. Tapi keadaan mereka boleh menjadi teruk sekiranya mereka mengalami kekurangan zat besi atau gabungan bersama kekurangan folat dan Vitamin B12 yang diperlukan untuk pembentukan sel-sel darah semasa mengandung, jangkitan kuman atau sebarang kondisi yang mungkin mempercepatkat kadar pemecahan sel darah merah.

Walaupun pemindahan darah boleh memperpanjangkan jangka hayat, bila mana digabungkan dengan perawatan mengeluarkan zat besi, ramai wanita boleh mengalami kemandulan pada masa-masa yang lampau. Namun akhir-akhir ini, makin ramai wanita pengidap talasemia boleh mengandung tanpa masalah sekiranya transfusi darah dapat dijalankan dengan teratur.

JENIS-JENIS ANEMIA YANG LAIN
Anemia ‘Diamond-Blackfan’ dan penyakit ‘sickle cells’ jarang dijumpai di kalangan wanita Malaysia. Walau bgaimana pun, dengan bertambahnya rakyat-rakyat dari Africa yang bermastautin di Malaysia, maka tidak mustahil akan berlaku peningkatan anemia ‘sickle cells’ ini.

PEMINDAHAN DARAH PADA MASA MENGANDUNG
Pemindahan darah mungkin perlu dilakukan sekiranya berlaku anemia yang teruk di kalangan wanita mengandung yang hampir bersalin. Tahap haemoglobin yang perlu untuk pemindahan darah mungkin lebih rendah di kalangan mereka yang mempunyai anemia yang kronik berbanding dengan mereka yang megalami hemolisis akut. Adalah sukar untuk memberi paras hemoglobulin yang sesuai untuk pemindahan darah. Tetapi adalah penting untuk memberi darah kepada wanita mengandung 34 minggu ke atas yang mempunyai haemoglobin kurang dari 7g/dl. Dan seboleh-bolehnya, anemia yang teruk mesti dirawat sebelum kelahiran bayi untuk mengelakkan komplikasi yang berpunca dari pendarahan semasa kelahiran.

SARANAN
Ibu mengandung hendaklah datang mengikut jadual kedatangan yang disediakan di klinik ibu mengandung. Ini adalah sangat penting untuk memastikan keselamatan dan kesihatan ibu dan anak.

Sumber: myhealth.gov.my


BILA KETUA KELUARGA TIDAK SOLAT. ISTERI & ANAK PERLU MAIN PERANAN

Ramai di kalangan kita membincangkan isteri derhaka pada suaminya, tetapi jarang orang membincangkan derhaka suami kepada isterinya. Kenapa keadaan ini berlaku? Bukankah nampak macam tidak adil di pihak isteri? Mungkin juga isteri menjadi derhaka kerana suaminya yang tidak pandai mendidik isteri yang menjadi amanah yang diterimanya melalui akad yang sah. Sebuah keluarga yang bahagia terbentuk dengan kesefahaman, toleransi, bantu membantu dan berkasih sayang di antara satu sama lain. Bahagialah sebuah rumahtangga yang diketuai oleh suami atau si ayah yang memahami tanggungjawabnya sebagai khalifah dalam rumah. Tetapi apabila suami gagal memahami tugasnya selaku ketua rumahtangga akan berlaku ketidakstabilan pengurusan dalam rumahtangga.

INGAT TANGGUNGJAWAB SUAMI ITU SANGAT BESAR!

Suami perlu diperbetulkan supaya mereka yang di bawah jagaannya terdidik. Suami bertanggungjawab mengemudi bahtera rumahtangga. Suami umpama kepala gerabak kereta api, kalau sesat kepala kereta api itu sesatlah seluruh penumpangnya.

Lelaki sebagai ketua rumah tangga perlu tunjukkan teladan yang baik terhadap anggota keluarga.

Hari ini, ramai ketua keluarga yang tidak memainkan peranan yang baik dengan menjadi contoh yang baik kepada isteri dan anak-anak dengan melakukan solat wajib lima kali sehari. Senario memalukan ini bukan perkara pelik. Lihat saja sekeliling anda, boleh dikira lelaki yang rajin menunaikan solat, tidak kira lima waktu atau solat Jumaat. Malah, masih ada jejaka yang tanpa rasa malu ‘menyertai’ wanita membeli-belah, dan yang paling menyakitkan mata apabila dengan pasangan masing-masing menjamu selera waktu azan berkumandang tengahari Jumaat tanpa merasakan ia satu kesalahan yang besar.

Mungkin ada yang menyelar topik ini dengan menyatakan bahawa solat isu sensitif dan hak peribadi sehinggakan ada kalanya apabila ingin mengajak seseorang bersolat pun menjadi perkara yang paling sukar dilafazkan. Tidak keterlaluan kita pula yang malu untuk bertanya soalan berkenaan lantas menjadikan insan yang tidak bersolat bangga dengan perbuatan berkenaan. Hakikatnya lelaki yang tidak menunaikan solat walaupun apa alasannya tidak layak bergelar pemimpin dan ketua keluarga.

…………………………………………………
Pensyarah Akademi Pengajian Islam Universiti Malaya, Prof Datuk Dr Mahmood Zuhdi Abdul Majid, berkata lelaki yang ‘liat’ bersolat, berkait rapat dengan pendedahan ketika peringkat awal dan kanak-kanaknya dulu, yang mana mungkin bapanya juga tidak bersolat atau keluarga tidak mengambil berat perihal solat. Selain itu, katanya, dari segi psikologi pula pelbagai agensi pembentuk nilai sosial turut mempengaruhi termasuk terlalu banyak paparan hiburan di dalam media massa dan kekurangan tempat kemudahan beribadat turut mempengaruhi solat.
 “Apapun alasan, solat adalah perkara yang wajib dilakukan, walaupun anda berada dalam keadaan sakit kerana ia adalah asas kepada agama dan sekiranya tidak bersolat maka orang itu ternafilah agama, lainlah kalau tidak sempat, tetapi sampai bila tidak sempat, kalau setiap hari bagaimana pula keadaannya? Secara praktikal seseorang yang meninggalkan solat bukan Muslim, tetapi Islam masih memandang baik orang yang mengakui keislaman. Dalam hal ini nasihat adalah elemen paling penting dalam mengajak seseorang itu mengerjakan solat, malah ada kemanisan sekiranya seseorang itu berubah untuk kembali bersolat,” katanya.
…………………………………………………

PERANAN ISTERI YANG BAIK

Namun demikian bersyukur apabila isteri mengambil alih tugasan memberi peringatan mengenai solat. Sepatutnya suami yang mengingatkan, tidak salah jika isteri yang ingatkan. Tetapi bila isteri yang suruh atau isteri yang mengajak kepada kebaikan suaminya tak berapa nak buat. Kerana dia hanya dilihat sebagai seorang wanita. Menyuruh kepada kebaikan dan mencegah keburukan adalah tugas bersama. Jika si suami melihat isterinya melakukan sesuatu yang salah atau melanggar perintah Allah maka si suami berkewajipan menegur dan membetulkan dan jika sebaliknya suami yang melakukan kesalahan maka si isteri berkewajipan membetulkannya. Ini termasuklah mengajak suami solat. Seorang isteri tidak memikul dosa suami yang tidak sembahyang. Selagi mengingat dan mengajak suami tidak mendatangkan mudarat pada fizikal, maka selagi itulah puan berkewajipan mengingatkannya. Namun dosa dia tinggalkan solat dia sendirilah yang tanggung.

Isteri berperanan besar mengubah tabiat buruk suami itu dan ia boleh dilakukan dengan memberikan nasihat, tetapi pada masa sama isteri perlu bersikap serius dengan meneruskan amalan solat dan bukannya mengikut tabiat buruk suami.

Isteri perlu bertegas terhadap hal ini apabila ‘tegur pun tidak jalan’ seorang isteri boleh mendapatkan khidmat pihak ketiga memberikan nasihat. Mungkin ada yang menyatakan suami perlu dihormati, tetapi isteri perlu tahu bahawa dia perlu mentaati suami yang tidak melakukan dosa.

Kalau suami bersikap buruk tidak patut ditaati. Malah, ada pendapat mengatakan isteri boleh mengugut untuk minta cerai, tetapi ia bukan tindakan bijaksana. Sebaliknya ia mengambil satu sikap tegas dan kalau berlarutan ingatkan kepadanya bahawa bersolat menjadi perkara yang boleh disanjung anak-anak.

PERANAN SI ANAK

Dalam hubungan ini, anak juga boleh menegur tetapi dilakukan secara bijaksana dengan tidak mengguris hati bapa. Soal sembahyang sangat penting dititikberatkan kerana ia memberi penilaian yang asas dalam beragama. Kalau puasa dan zakat senang diubah, tetapi sekiranya tidak bersolat, ia menggambarkan pegangan yang tidak elok. Tidak ada seorang pun yang akan terlepas daripada keperluan untuk menyedari dia akan mati, jadi tanamkan rasa keinsafan itu dalam diri kita bersama.

Sumber: rahsiaperkahwinan.com


Apa Mama Perlu Buat Jika Si Kecil Tercekik?

Tercekik adalah salah satu sebab kematian yang tidak disengajakan di kalangan kanak-kanak. Saluran pernafasan dan tenggorok yang sempit menyebabkan mereka berisiko untuk tercekik. Ketika tercekik, salur pernafasan dan tenggorok yang tertutup akan menghalang oksigen ke paru-paru dan seterusnya ke otak. Ini akan menyebabkan kematian. Sebarang objek bersaiz kecil boleh menyebabkan tercekik. Ini termasuklah bahan makanan, perkakasan rumah dan alat permainan.

APAKAH TANDA-TANDA SESEORANG ITU TERCEKIK
Kanak-kanak mungkin akan mengalami:

Sesak nafas secara tiba-tiba.
Bunyi nafas tidak normal (bunyi seperti siulan).
Menggenggam kerongkong.
Kawasan mulut dan bibir kebiru-biruan.
Bernafas dengan cepat.
Lubang hidung kembang-kempis setiap kali bernafas.
Pengsan.
Berhenti bernafas.

Kadang kala kanak-kanak akan tersedak (seperti kacang tanah) jika objek tersebut sangat kecil. Mereka akan mengalami :

Batuk yang berterusan.
Termengah-mengah.
Tiada apa-apa tanda.

KOMPLIKASI

Jangkitan pada paru-paru seperti radang paru-paru.
Kerosakan otak akibat kekurangan oksigen.
Kematian akibat radang/ bengkak paru-paru yang teruk atau kekurangan oksigen ke otak.

APAKAH YANG PERLU DILAKUKAN JIKA ANAK ANDA TERCEKIK?

Tunggu sehingga mangsa batuk.
Minta bantuan.
Buka mulut anak anda perlahan-lahan – keluarkan objek jika jelas kelihatan.
Jika tidak berjaya, tepuk di antara tulang belikat mangsa dengan tapak tangan anda dengan kedudukan kepala mangsa lebih rendah dari badan.

JANGAN :

Masukkan jari anda ke dalam mulut mangsa.
Mendongakkan kepala mangsa.
Jika mangsa berhenti bernafas, pengsan dan badan menjadi biru, segera lakukan Kaedah Pemulihan Pernafasan (CPR) sementara menunggu bantuan pakar.

BAGI KANAK-KANAK DEWASA

Bantu kanak-kanak untuk berdiri jika mereka masih sedar.
Posisikan badan anda di belakang mereka.
Lakukan Heimlich manouvre.
Jika kanak-kanak pengsan laksanakan Kaedah Pemulihan Pernafasan (CPR).

LANGKAH-LANGKAH PENCEGAHAN

Jangan benarkan anak anda makan ketika bermain.
Sediakan makanan dalam bentuk saiz kunyahan.

Pastikan lantai, meja dan tempat mereka bermain bebas dari objek-objek yang kecil seperti butang, guli, duit syiling, pin dan manik-manik.
Elakkan makanan yang mudah tercekik bagi kanak-kanak seperti kacang tanah, gula-gula dan bertih jagung.
Elakkan memberi alat permainan yang mempunyai bahagian-bahagian yang kecil kepada kanak-kanak.
Pelajari bantuan kecemasan dan langkah-langkah yang patut dilakukan jika anak anda tercekik.

Sumber:.myhealth.gov.my


Tips Penyusuan Berkesan Bagi Ibu Bekerjaya

‘Tak cukup masa dan melecehkan’  itu antara alasan yang selalu diberikan oleh ibu- ibu bekerja ketika ditanya mengapa tidak memberi penyusuan badan kepada bayi mereka. Bukan tidak cukup pengetahuan, siapa jua tidak menafikan kebaikan susu ibu yang tidak ternilai ini. Namun begitu, tuntutan kerja membuatkan kebanyakan ibu mengambil keputusan bertukar kepada susu formula.
Bekerja bukan masalah untuk meneruskan penyusuan badan. Berapa ramai ibu yang bekerja telah berjaya menyusukan anak mereka, malah ada antaranya bekerja dalam sektor yang lasak namun tidak mempunyai masalah untuk terus memberi penyusuan secara eksklusif. Tuntutan kerja bukanlah penghalang untuk ibu-ibu meneruskan penyusuan selepas habis berpantang asalkan mereka mempunyai niat dan keinginan yang tinggi.

Masalah seperti susu tidak mencukupi, sukar melakukan penyimpanan dan pelbagai lagi boleh diatasi sekiranya ibu memperoleh pengetahuan yang sewajarnya. Perlu diingat, pengeluaran susu ibu adalah mengikut permintaan. Apabila tinggi permintaan, maka pengeluaran juga akan banyak.Sekiranya dari awal lagi kita memilih untuk memberi susu formula kepada bayi, maka badan telah memberi isyarat bahawa permintaan susu rendah lalu pengeluarannya pun menjadi berkurangan.Bagi ibu-ibu yang bekerja, mula melakukan penyimpanan stok susu dalam masa dua atau tiga minggu sebelum kembali bertugas. Ketika ini juga katanya, ibu perlu melatih bayi mereka menerima penyusuan bukan daripada payudara untuk membiasakan keadaan apabila ibu mula bekerja kelak.Namun, penyusuan ini harus diberi oleh orang lain (bukan ibu) kerana ingatan dan sensitiviti bayi sangat tinggi terhadap ibu mereka. Kalau ibu yang berikan, memanglah bayi tak akan minum kerana bau badan ibu.Proses mengepam susu harus dilakukan oleh ibu bagi menyediakan stok sepanjang ketiadaan mereka kelak. Untuk permulaan, jika ibu berjaya mengumpul tiga botol kecil susu sudah mencukupi. Aktiviti mengepam perlu diteruskan oleh ibu sepanjang waktu bekerja bagi menghalang proses pengurangan susu. Ketika ini, pengetahuan dan kelengkapan yang mencukupi mampu menjayakan hasrat ibu untuk terus memberi penyusuan secara eksklusif.Sediakan peralatan yang mencukupi seperti alat mengepam susu, botol penyimpan, beg penyejuk (cooler) dan pek ais beku.
MENGAPA SUSU IBU?
Susu ibu adalah manisan syurga kurniaan Tuhan kepada ibu-ibu untuk diberikan kepada anak mereka. Ia mengandungi kolostrum bermanfaat yang bertindak sebagai imunisasi bagi bayi dalam masa satu jam pertama selepas dilahirkan.Polisi Kebangsaan Penyusuan Susu Ibu turut menggalakkan semua ibu menyusukan anak dengan susu ibu selama enam bulan dan meneruskannya sehingga dua tahun.Susu ibu adalah makanan istimewa yang menjadi penyambung silaturahim antara bayi dan ibu, membuatkan bayi berasa selamat dalam dakapan ibu dan mengesahkan bahawa itulah ibu yang melahirkannya.Pertama kali menyentuh puting payudara, mulut bayi akan menolak ke kanan ke kiri lalu meluahkan semula. Tapi ibu jangan berputus asa, teruskan memberi penyusuan dan selepas itu bayi akan menerima, ketika itulah kasih sayang antara ibu dan bayi terjalin.Keistimewaan susu ibu, memanglah tidak ternilai. Ia jauh lebih baik dan selamat berbanding susu formula yang boleh mengundang pelbagai masalah kepada bayi. Pelbagai khasiat yang diperlukan oleh bayi sepanjang tumbesaran terdapat dalam susu ibu. Menurut penyelidikan yang dijalankan, anak-anak yang diberi susu ibu secara eksklusif dan meneruskannya sehingga dua tahun mempunyai tahap IQ yang tinggi serta mempunyai antibodi melawan penyakit yang kuat.Berbanding susu formula yang penyediaannya merumitkan, susu ibu sedia diberi tidak kira masa memandangkan suhunya yang terkawal dan kebersihannya yang terjamin.Selain manfaat kesihatan untuk bayi, penyusuan badan juga berupaya mengecutkan rahim ibu sekali gus membantu mereka menguruskan badan dengan berkesan.

Dari segi ekonomi pula dalam keadaan semasa yang memaksa kebanyakan keperluan harian meningkat, harga susu formula yang terdapat di pasaran juga turut melambung. Bayangkan satu tin susu formula dengan berat satu kilogram berharga sekitar RM50. Setiap bulan sekurang-kurangnya empat tin diperlukan, itu sekiranya mempunyai seorang bayi, bagaimana jika lebih?Bagi ibu bekerja yang ingin menyusukan anak mereka, pertama sekali memasang niat yang betul dan perlu yakin dengan kemampuan diri.Dapatkan nasihat daripada mereka yang pakar dalam bidang ini dan perlu jaga pemakanan. Sekarang ini bukan lagi zaman ibu berpantang makan ikan masin salai dengan nasi bersama lada hitam. Ibu perlu pemakanan seimbang untuk menyusukan bayi.
Sumber: Utusan


Penting Untuk Anda Ambil Tahu Kenapa Anda Demam!

Demam! Boleh dikatakan semua orang pernah demam dan kemungkinan besar akan demam lagi dalam hidup mereka kelak. Demam menjadi antara perkara yang perlu dilalui semua individu yang pernah mengalami jangkitan kuman atau penyakit tertentu. Sememangnya kebanyakan kes demam melibatkan demam biasa yang jarang sekali mengancam nyawa. Namun, bila sahaja disebutkan terdapat penularan kes demam denggi, malaria, chikungunya atau kepialu, ramai pula yang cuak dan khuatir diri menghidap demam yang berbahaya. Rasa khuatir sebegini timbul akibat rasa cemas yang ditambah kurangnya kefahaman tentang penyakit tersebut. Di sini, tindakan sewajarnya adalah untuk mendapatkan maklumat yang tepat daripada pakar perubatan, media dan juga Internet supaya punca demam yang dihadapi dapat ditangani sewajarnya.

PERBEZAAN SUHU DEMAM

Demam sememangnya satu kebiasaan tetapi kita sebagai manusia biasa, yang pasti akan demam berulang kali lagi kelak, perlu juga membiasakan diri dengan maklumat dan cara membezakan demam yang biasa atau yang berbahaya. Demam itu sendiri bukanlah penyakit tetapi simptom (petanda) kepada sesuatu penyakit atau jangkitan kuman hasil tindak balas semula jadi badan mempertahankan diri. Maka, secara dasarnya, demam, seperti juga cirit-birit, adalah salah satu bentuk pertahanan badan terhadap jangkitan kuman atau toksin.

Ciri asas demam adalah peningkatan (sementara) suhu badan melebihi 37°C, mengikut gred tertentu.

Biasanya, suhu demam adalah antara 38 hingga 40°C, dengan suhu antara 38 dan 39°C dikira sebagai demam gred rendah dan suhu melebihi 39°C sebagai gred tinggi.

Ubat mungkin perlu diberikan kepada pesakit jika suhu badan melebihi 40°C yang mungkin membahayakan nyawa pesakit

Suhu demam yang terlalu tinggi atau melebihi 41°C boleh membawa maut kerana enzim di dalam badan tidak boleh berfungsi pada suhu terlalu tinggi.

Dalam membezakan antara demam biasa atau yang berbahaya, adalah  tempoh seseorang itu demam lebih penting daripada suhu badan ketika demam. Demam biasa cuma bertahan selama beberapa hari. Sebagai contoh, demam akibat jangkitan virus dengan suhu melebihi 40°C selama dua atau tiga hari tidak bahaya.

Demam melebihi satu minggu pula mungkin berbahaya sementara demam melebihi 14 hari mungkin petanda masalah lebih serius dan berisiko membawa mudarat kepada pesakit.

Demam biasanya diakui sekiranya:

Suhu pada dubur adalah atau melebihi 37.5 – 38.3 °C (100–101 °F)
Suhu pada mulut (“oral”) adalah pada melebihi 37.2°C
Suhu pada ketiak (“axillary”) atau pada telinga (“otic”) adalah pada atau melebihi 37.2 °C (99.0 °F)
Bagi orang dewasa yang sihat, julat bagi suhu mulut adalah 33.2 – 38.2 °C (92 – 101 °F), bagi dubur adalah 34.4 – 37.8 °C (94 – 100 °F), bagi selaput tympanik adalah 35.4 – 37.8 °C (96 – 100 °F) dan bagi ketiak (“axillary”) ia adalah 35.5 – 37.0 °C (96 – 99 °F).5

Suhu badan mungkin meningkat selepas aktiviti berat tetapi ini tidak dianggap sebagai demam kerana titik set suhu badan adalah normal. Orang tua memiliki keupayaan yang kurang bagi menghasilkan haba badan, dengan itu suhu tahap rendah mungkin juga menunjukkanpenyakit umum yang serius.
Jika pesakit mengalami demam kronik yang berpanjangan sehingga berbulan-bulan lamanya, ia mungkin petanda kepada penyakit lebih teruk seperti jangkitan pada jantung (endocarditis), kanser, penyakit sistem imuniti, tibi atau demam kepialu. Demam juga dikatakan menjadi antara tindak balas semula jadi badan menentang sel kanser terutamanya bagi kes kanser buah pinggang, leukemia dan limfoma.
Demam berbeza dengan hyperthermia (strok haba) yang menyebabkan peningkatan suhu badan akibat suhu persekitaran luar terlalu panas. Dalam kes hyperthermia, sumber haba datang dari luar, badan akan kekurangan air dan pesakit akhirnya mungkin maut akibat dehidrasi atau suhu terlalu tinggi untuk enzim badan berfungsi.

CIRI-CIRI DEMAM

Peningkatan suhu akan menyekat pembiakan kuman (jika jangkitan) dan membolehkan sistem imuniti bertindak membunuh kuman tersebut sebelum ia merebak.

Demam bermula dengan badan membebaskan bahan dikenali pyrogen yang akan menyebabkan suhu badan meningkat.

Pyrogen boleh dihasilkan di dalam badan (endogenous) atau datang dari sumber luar (exogenous), seperti dari lipopolisakarid (LPS) pada bakteria.

Demam akan diiringi ciri-ciri berbeza mengikut puncanya, yang turut menentukan tahap bahaya yang dihadapi pesakit.

Mengambil contoh demam denggi, pesakit mungkin mengalami kekurangan air akibat muntah, cirit-birit atau pendarahan. Kerosakan pada platelet dalam kes denggi membawa kepada pendarahan yang boleh merosakkan buah pinggang, paru-paru dan hati pesakit.

Kematian akibat demam boleh berlaku bukan akibat suhu demam yang tinggi, sebaliknya akibat kehilangan cecair badan (air dan darah) melalui dehidrasi dan pendarahan teruk.

Kebiasaannya, demam akan berakhir tanpa komplikasi besar dan pesakit akan kembali sihat sepenuhnya selepas berehat beberapa hari. Memandangkan demam membantu pemulihan badan, ia tidak semestinya `dirawat’ kecuali peningkatan suhu berlaku secara mendadak, membahayakan nyawa pesakit atau berpanjangan terlalu lama.

Sebagai antara petanda penting badan yang memaklumkan terdapat kepincangan dalaman, demam juga dapat membantu pemantauan penyakit atau jangkitan, serta sebagai penanda aras keberkesanan rawatan yang diberikan. Perkara utama untuk pesakit yang demam adalah mengelakkan dehidrasi dengan mengekalkan kandungan air badan secukupnya.

DEMAM BAHAYA PADA KANAK-KANAK

Satu risiko besar yang mungkin hadir bersama demam di kalangan bayi dan kanak-kanak. Suhu terlalu tinggi atau naik mendadak di kalangan bayi dan kanak-kanak prasekolah meningkatkan risiko berlakunya sawan (tarik). Kejadian sawan (tarik) ini biasa dilihat di wad pediatrik setiap bulan. Ia mudah berlaku jika suhu badan naik melebihi 40°C dalam tempoh hanya satu atau dua hari selepas demam bermula. Kanak-kanak yang pernah mengalami sawan demam ini juga berisiko mengalami masalah serupa kelak. Risiko sawan akan hilang dengan peningkatan usia berikutan sawan demam tidak berlaku di kalangan orang dewasa. Sawan akibat demam boleh menyebabkan otak terencat atau kematian akibat kekurangan bekalan oksigen ke otak.Kematian atau otak terencat boleh berlaku akibat salur udara pesakit tersumbat ketika sawan berlaku.

Jika pesakit muntah ketika sawan, ia boleh masuk ke paru-paru dan menghalang laluan udara dan bekalan oksigen ke otak.

Oleh itu, jika berlakunya sawan (ketika demam), posisi pesakit perlu dibetulkan bagi membuka laluan udara dan mengelakkan sebarang halangan salur pernafasan.

Ibu bapa perlu sentiasa mengawasi demam anak supaya suhu tidak meningkat mendadak dengan menjelum menggunakan tuala basah, memberi air secukupnya dan juga ubat bersesuaian.

Anak perlu dibawa ke hospital jika demam menjadi semakin teruk dan gagal dikawal. Demam itu sendiri tidak membunuh. Tetapi perlu berwaspada supaya tidak membawa kepada komplikasi lain yang mengancam nyawa pesakit.

Sumber: myhealth.gov.my


BUAT PEMERIKSAAN MATA SI KECIL RABUN ATAU TIDAK

Dari usia lahir hingga 12 tahun, mata kanak-kanak masih melalui proses perkembangan. Jika pada tempoh usia itu didapati berlaku kecederaan pada mata dan penglihatan didapati kabur, ia akan memberi kesan kepada perkembangan mata dan pusat visual kanak-kanak tersebut. Mata tidak akan berfungsi secara baik jika otak mengalami masalah untuk mengawal pertumbuhan mata. Apa yang sering berlaku, ramai kanak-kanak apabila meningkat remaja mengalami masalah penglihatan yang tidak jelas dan kabur. Keadaan ini sehingga ada yang memerlukan mereka memakai kaca mata. Oleh itu, pemeriksaan terhadap kesihatan mata perlu dilakukan sejak usia kecil lagi agar masalah tidak bertambah teruk. Sebaliknya, apabila dikesan dari awal, kebanyakan masalah mata yang biasanya dihadapi kanak-kanak dapat diperbetulkan dan rawatan yang sewajarnya dapat diberi supaya penglihatan yang baik dapat dipelihara.
Kesihatan mata yang baik bukan sahaja memebolehkan kanak-kanak melibatkan diri dengan persekitaran mereka, malah turut membantu menajamkan minda dan perkembangan otak. Mereka yang mempunyai penglihatan mata yang jelas lebih mudah belajar dan melakukan aktiviti kegemaran. Sebaiknya ibu bapa membawa anak membuat pemeriksaan mata setahun sekali. Pemeriksaan mata secara tetap memberi banyak manfaat, tidak hanya sekadar hanya memeriksa sama ada memerlukan pemakaian cermin mata atau tidak, tetapi juga mengenalpasti masalah mata yang serius sekaligus dapat melakukan rawatan pada peringkat awal.

RABUN MENYEKSAKAN!

Cahaya melalui kornea (bahagian lutsinar di mata) dan kanta sebelum jatuh ke atas retina lapisan yang melitupi bahagian belakang mata dan mengandungi urat saraf. Mata perlu membiaskan cahaya supaya imej yang jelas dapat difokuskan ke atas retina. Rabun mata bermaksud mata tidak dapat membiaskan cahaya dengan baik dan ini menyebabkan penglihatan menjadi kabur. Jenis-jenis rabun mata:

RABUN JAUH

Ini adalah rabun mata yang paling lazim di kalangan kanak-kanak dan remaja serta boleh disebabkan oleh keturunan. Kanak-kanak yang rabun jauh memiliki bentuk kornea yang terlalu melengkung atau bola mata yang terlalu panjang. Ini akan menyebabkan cahaya difokuskan ke bahagian hadapan retina dan bukannya ke atas retina seperti yang sepatutnya. Rabun jauh biasanya dapat dikesan ketika kanak-kanak memulakan alam persekolahan, seawall usia 6 tahun. Pada umur remaja (ketika tubuh badan membesar dengan cepat), rabun jauh mungkin akan menjadi lebih serius. Walau bagaimanapun, kadar kerabunan ini akan menjadi lebih stabil pada umur 20-40 tahun.

RABUN DEKAT

Ini terjadi apabila bentuk kornea kurang melengkung atau bola mata terlalu pendek dan menyebabkan cahaya bertumpu ke bahagian belakang retina. Bayi dan kanak-kanak kecil lebih cenderung untuk rabun dekat. Keadaan ini akan menjadi lebih baik apabila mata semakin membesar dan menjadi lebih panjang.

RABUN SILAU (ASTIGMATISM)

Ini terjadi apabila bentuk kornea tidak sekata dan membiaskan cahaya ke arah yang berlainan. Ia boleh wujud bersama jenis rabun mata yang lain.

TANDA-TANDA RABUN MATA

Rabun jauh (myopia)
Objek dekat boleh dilihat dengan jelas tetapi objek jauh menjadi kabur.

Kanak-kanak mungkin akan mengecilkan mata apabila cuba melihat objek yang jauh.
Kanak-kanak sekolah tidak dapat melihat tulisan di papan hitam dengan jelas.
Kanak-kanak mungkin meletakkan buku dekat ke muka ketika membaca.

Rabun dekat (hyperopia)

Objek dekat menjadi kabur tetapi objek jauh boleh dilihat dengan jelas.
Kanak-kanak mengalami masalah ketika membaca atau menulis.
Kanak-kanak mungkin akan mengadu mata menjadi penat dan sakit kepala setelah membaca selama beberapa jam.
Kanak-kanak dengan rabun dekat juga boleh mengalami juling.

Rabun Silau (Astigmatism)

Objek dekat dan jauh kelihatan tidak sempurna dan kabur.
Kanak-kanak akan mengadu mata menjadi penat dan sakit kepala.
Penglihatan yang kabur ini mungkin lebih serius dalam arah yang tertentu sahaja.
Kanak-kanak biasanya boleh melihat garisan menegak lebih jelas dari garisan melintang, atau kadang-kala sebaliknya.

SELAIN KABUR PENGLIHATAN, APAKAH MASALAH LAIN YANG MUNGKIN TIMBUL?

Mata merasa penat dan sakit kepala.
Isu keselamatan : contohnya, apabila menunggang basikal, kanak-kanak yang mempunyai masalah rabun mata yang serius boleh membahayakan dirinya dan orang lain.
Tidak dapat hidup seperti kanak-kanak normal dan mungkin menjejaskan kualiti hidup.
Rabun jauh yang terlalu serius akan meningkatkan risiko retina lekang dari bahagian mata (retinal detachment) dan ini boleh menyebabkan buta.
Rabun yang tidak dirawat semasa kanak-kanak boleh menyebabkan rabun kekal (ambliopia).

APAKAH RAWATAN YANG ADA?

Cermin mata atau kanta lekap adalah rawatan biasa untuk masalah ini.
Kanak-kanak lebih sesuai menggunakan cermin mata.
Kanak-kanak yang lebih besar mungkin boleh menggunakan kanta lekap jika mereka boleh memakai dan menanggalkannya dengan baik. Mereka juga harus menanggalkan dan mencuci kanta lekap mengikut saranan doktor atau pegawai optometris.
Pembedahan untuk membetulkan rabun mata tidak digalakkan untuk kanak-kanak kerana mereka masih membesar.

Sumber: myhealth.gov.my


Kenapa anak saya kerap muntah?

Muntah adalah apabila sesuatu bahan dalam perut keluar melalui mulut secara spontan. Muntah bukan sejenis penyakit tetapi ia adalah gejala kepada pelbagai penyakit. Bagi kanak-kanak, muntah selalunya tidak dapat dikawal dan tidak merbahaya kecuali ia disebabkan oleh penyakit serius. Muntah boleh ditunjukkan dalam pelbagai bentuk:

Possetting (jeluak) Ia berlaku apabila bayi anda terjeluak susu selepas menyusu. Ini adalah keadaan biasa di peringkat beberapa bulan pertama umur bayi dan tidak membahaya.

Reflux (muntah meleleh) Reflux adalah apabila jumlah susu yang diminum dikeluarkan semula dengan banyak oleh perut secara perlahan-lahan. Ini disebabkan oleh injap yang memisahkan perut dengan kerongkong terbuka secara tidak sengaja. Keadaan biasa bagi bayi.
Projectile vomiting (muntah memancut) Berlaku apabila isi kandungan perut bayi keluar secara spontan melalui mulut. Jumlah yang dikeluarkan selalunya banyak.

APAKAH SEBAB-SEBAB MUNTAH?

Jangkitan ringan kepada kanak-kanak seperti jangkitan virus
Keracunan makanan
Mabuk perjalanan
Terlebih makan
Sebab-sebab yang jarang berlaku tetapi serius:
Jangkitan pada otak (meningitis of encephalitis)
Kecederaan / hantukan pada otak
Ketumbuhan dalam otak
Usus tersumbat
Jangkitan salur kencing
Bengkak pada appendiks
Diabetis ketoacidosis

APAKAH TANDA-TANDA DAN GEJALA-GEJALA PENTING YANG LAIN?

Di samping mengalami muntah yang ketara, kanak-kanak mungkin menunjukkan tanda-tanda lain sekiranya muntah menjadi teruk. Kehilangan banyak air dalam badan menyebabkan dihidrasi (penyahidratan) berlaku .  Keadaan ini terjadi apabila apabila kanak-kanak muntah terlalu banyak dan tidak mendapat air yang mencukupi. Dihidrasi di ketegorikan seperti berikut:

Dihidrasi ringan ke sederhana
Mulut / lidah kering
Bibir pecah
Tiada / kurang air mata semasa menangis
Gelisah
Tidak membuang air kecil dalam tempoh 4 – 6 jam (lampin tidak basah dalam tempoh tersebut)
Ubun-uban di kepala bayi menjadi cengkung
Dihidrasi yang teruk
Semua tanda-tanda di atas dan diikuti tanda-tanda berikut:
Kulit kering, berkedut
Tidak bermaya, letih dan tidak aktif
Enggan makan
Mata cengkung
Susah bernafas
Denyutan nadi lemah dan cepat
Kaki dan tangan kanak-kanak terasa amat sejuk

TANDA-TANDA BAHAYA
Apabila tanda-tanda ini terjadi, kanak-kanak mungkin akan mengalami keadaan yang lebih bahaya:

Muntah yang memancut terutama pada kanak-kanak berumur kurang satu bulan
Demam suhu > 38??C
Muntah yang mengandungi darah
Muntah cecair berwarna hijau
Muntah selepas berlaku kecederaan kepada kepala
Bingung, mengantuk / lali
Sakit kuat di bahagian perut
Kembung perut
Muntah yang berterusan dan sukar untuk makan

APAKAH KOMPLIKASI AKIBAT MUNTAH?
Komplikasi yang terjadi disebabkan oleh dihidrasi di samping keadaan-keadaan lain yang serius seperti dinyatakan di atas. Lain-lain komplikasi termasuk:

Organ tidak berfungsi seperti kegagalan fungsi gingal.
Kecederaan pada kerongkong disebabkan oleh muntah yang berulang

BAGAIMANA MUNTAH BOLEH DIRAWAT?
Kehilangan jumlah cairan badan disebabkan muntah yang berterusan perlu diganti supaya dihidrasi tidak berlaku.

Bagi bayi berumur kurang dari 6 bulan :

Berikan bayi anda larutan garam rehaidrasi (ORS) dalam jumlah yang kecil dan kerap-berikan 2 ke 3 sudu kecil setiap 15 ke 20 minit
Jika bayi anda tidak muntah selepas menerima larutan garam rehaidrasi tersebut, beransur-ansur tambahkan jumlah ORS (tidak boleh melebihi jumlah pengambilan yang sebenar)
Jangan beri air kosong atau ORS berperisa
Jika bayi menyusu susu formula, selepas 6 – 8 jam bayi tidak lagi muntah mulakan menyusu bayi anda.
Jika bayi diberi susu ibu sepenuhnya, susui bayi anda 5 – 10 minit jarak masa setiap 2 jam. Selepas 6 – 8 jam bayi anda tidak lagi muntah, teruskan penyusuan susu ibu seperti biasa

Bagi bayi diperingkat umur 6 bulan hingga 1 tahun

Berikan bayi anda larutan garam rehaidrasi (ORS) dengan jumlah yang sadikit dan kerap – berikan 3 sudu teh larutan garam rehaidrasi (ORS) setiap 15 hingga 20 minit
Jika bayi anda tidak muntah selepas menerima larutan garam rehaidrasi tersebut, beransur-ansur tambahkan jumlah ORS (tidak boleh melebihi jumlah pengambilan yang sebenar)
Jangan berikan air kosong
Garam rehaidrasi (ORS) berperisa mungkin boleh diberikan
Sekiranya anak tidak lagi muntah selepas 6 – 8 jam, beransur-ansur mulakan penyusuan seperti biasa.
Mulakan penyusuan dalam jumlah yang sedikit dan beransur-ansur tambahkan jumlah susu sekiranya anak anda dapat menerimanya.

Bagi kanak-kanak lebih 1 tahun

Berikan bayi anda larutan garam rehaidrasi (ORS) atau air kosong dengan jumlah yang sedikit dan kerap – berikan 3 sudu teh setiap 15 hingga 20 minit
Garam rehaidrasi (ORS) berperisa atau minuman isotonik tidak berkabonat boleh diberikan.
Sekiranya anak anda boleh menerima larutan garam rehaidrasi, beransur-ansur mulakan penyusuan seperti biasa. (tidak boleh melebihi jumlah pengambilan yang sebenar)
Sekiranya anak tidak lagi muntah selepas 6 – 8 jam, beransur-ansur berikan sup kosong dan makanan lembut (roti, bubur dan mee).
Jangan memaksa anak anda makan
Selepas 24 jam tidak muntah beransur-beransur mulakan makanan seperti biasa.

PERHATIAN

Dapatkan bantuan perubatan sekiranya:
Anak anda muntah secara berterusan dan enggan makan
Anak anda mempunyai mana-mana tanda bahaya yang dinyatakan

BOLEHKAH MUNTAH DICEGAH?

Muntah sukar dicegah sekiranya disebabkan oleh jangkitan atau penyakit-penyakit yang lebih teruk. Tetapi terdapat langkah yang boleh digunakan untuk mencegah mabuk perjalanan dan jeluak.
Untuk mengurangkan mabuk perjalanan
Jangan beri terlalu banyak minuman ringan/berkarbonat dan gula-gula kepada anak anda semasa dalam perjalanan
Dudukan anak anda didalam kenderan dengan mengadap ke hadapan dan gunakan penghadang pada cermin sisi bagi mengelakkan pandangan keluar.
Untuk mengurangkan jeluak
Jangan berikan makan terlalu banyak pada setiap kali makan. Hanya berikan dalam jumlah yang sedikit tetapi kerap.
Dudukan bayi anda secara menegak dan sendawakannya selama 20 minit selepas setiap kali makan/minum.
Elakkan menimang bayi atau mendudukan bayi anda ke kerusi bayi selepas makan/minum.
Apabila menidurkan bayi anda, pastikan kepala bayi berada dikedudukan yang lebih tinggi daripada kakinya.

Sumber: myhealth.gov.my


4 TANDA PENTING ISTERI PERLU AWASI SUAMI

Setiap wanita pasti mahu terus beranggapan bahawa suami mereka adalah yang terbaik. Apatah lagi dengan seluruh kasih sayang yang dicurahkan sejak mendirikan rumah tangga dan perasaan tersebut semakin kukuh hari demi hari. Bagaimanapun, jika akhir-akhir ini anda mula merasakan bagai ada kerenggangan dalam hubungan sebagai suami isteri, mungkin inilah masanya untuk mengetahui sama ada pasangan anda sudah mula menipu atau tidak.
Bergantung pada perasaan atau naluri yang kuat sahaja memang tidak mencukupi. Sebaiknya anda sebagai isteri perlu memastikan sendiri kebenaran tersebut. Persoalannya, benarkah suami anda tidak setia? Maka sebab itulah anda sebagai isteri perlu mempunyai ilmu mahupun mempelajari cara-cara untuk mengetahui sama ada suami anda menipu atau tidak. Yang paling penting cuba bersikap tenang dalam menghadapi situasi ini. Cuba yang terbaik sama ada untuk terus bersama atau sebaliknya. Ingatlah, apa jua pilihan, semuanya terletak di tangan anda.

 SUAMI TIDAK LAGI MEMAKAI CINCIN PERKAHWINAN

Tiba-tiba anda baru perasan cincin perkahwinan yang sebelum ini dipakainya setiap masa sudah tiada di jari. Apa lagi, cuba tanya dia mengapa dia tidak memakainya. Mungkin dia akan jawab dengan pelbagai alasan seperti hilang atau lupa letak di mana. Kalau betul suami anda lupa di mana dia simpan atau lupa nak pakai cincin tersebut, pastikan apabila terjumpa semula, dia akan terus memakainya. Tindakan tidak memakai cincin tersebut mungkin satu petanda suami anda untuk memberitahu wanita di luar sana bahawa dia belum berkahwin.

 SUAMI TIBA-TIBA MENJADI CEREWET TENTANG KEADAAN KERETANYA

Selama ini dia tidak pernah kisahkan keadaan keretanya. Namun, tiba-tiba dia menjadi cerewet dari segenap aspek terutama yang melibatkan kebersihan dan kecantikan keretanya. Setiap hari sebelum bertolak ke pejabat, dia akan memastikan mainan, buku pelajaran anak atau kasut isteri yang bersepah dikeluarkan dari kereta. Malah apa saja yang melibatkan tanda bahawa kenderaan itu ialah ‘kereta keluarga’ mesti dikeluarkan atau disorok ke dalam bonet kereta. Mungkinkah kerana dia mahu membawa kekasih baru di dalam kereta tersebut? Hmm… siapa tahu?

 KERAP BALIK LEWAT DARI PEJABAT

Dulu suami anda adalah seorang pekerja yang datang ke pejabat tepat jam 9 pagi dan pulang ke rumah pukul 5 petang setiap hari. Namun, sejak kebelakangan ini, ada sedikit perubahan. Dia telah mula balik lewat dan menggunakan alasan kerja yang bertimbun di pejabat. Dia juga sering menghadiri persidangan malah persidangan tersebut dibuat di luar daerah. Yang peliknya, walaupun si suami bekerja lebih daripada biasa, gajinya tetap sama. Jika ini berlaku, jangan buang masa, inilah masanya untuk anda selidik dan pastikan kebenarannya.

 SUAMI MULA BERAHSIA TENTANG KEWANGANNYA

Memahami bagaimana kewangan suami digunakan adalah bahagian yang paling besar untuk mempelajari sama ada suami menipu atau tidak. Sejak berkahwin dengan anda, suami tidak pernah merahsiakan tentang segala sumber pendapatannya, malah anda juga tahu berapa jumlah yang didapatinya setiap bulan dan ke manakah setiap ringgit wangnya dibelanjakan. Satu hari anda terjumpa sekeping kad kredit baru di dalam dompetnya, sedangkan anda sendiri pun tidak tahu bila dia mula memiliki kad tersebut. Mungkin suami akan mengatakan kepada bahawa itu haknya. Tanpa syak lagi, inilah petanda amaran yang dia mempunyai hubungan dengan wanita lain.

Sumber: Internet


POLA & GAYA TIDUR BAYI

Pada keseluruhannya, bayi akan lebih tidur pada waktu siang dan malam hari, dia hanya akan terjaga apabila tiba waktu makan. Bayi yang baru lahir tidak dapat membezakan siang atau malam dan boleh tidur dalam purata 16 jam sehari, 2 hingga 4 jam terus-menerus di antara waktu makan.

Setiap bayi mempunyai keunikan gaya tidur secara tersendiri.
Bayi yang baru lahir pada keseluruhannya akan tidur 16 hingga 20 jam sehari dan terjaga apabila tiba waktu makan.
Masa terpanjang untuk bayi tidur selalunya 4 hingga 5 jam bergantung kepada daya tahan lapar.
Tiada jadual tidur yang tetap untuk bayi yang baru lahir. Pada biasanya, bayi akan mula mengenali waktu malam ketika berumur 3 bulan. Lebih kurang 90% bayi pada peringkat ini akan tidur sepanjang malam, iaitu 6 hingga 8 jam.
Kadangkala bayi akan menangis atau membuat bising jika tidak nyenyak tidur. Mereka akan terbangun dengan sendirinya semasa tidur di waktu malam. Ibubapa tidak perlu risau pada ganggguan ini kerana bayi perlu belajar untuk berada dalam keadaan ini.
Sekiranya bayi anda menangis berterusan selama beberapa minit, anda perlu memberi perhatian. Bayi mungkin lapar, basah, sejuk, tidak sihat atau sakit. Beri perhatian dengan segera tanpa perhatian yang berlebihan kerana bayi perlu meneruskan tidurnya.

POSISI TIDUR
American Academy of Paediatrics mencadangkan posisi tidur yang sihat bagi bayi adalah “TIDUR TERLENTANG” dan bukan meniarap atau mengiring. Kejadian kematian bayi secara mengejut (Sudden Infant Death Syndrome-SIDS) telah berkurangan ke 50% semenjak posisi tidur ini dicadangkan pada tahun 1992. Posisi ini dikecualikan pada bayi yang cacat di bahagian kepala atau mempunyai lidah besar yang akan menyekat penafasan.

CADANGAN TEMPAT TIDUR BAYI

Tidurkan bayi secara terlentang di atas tilam yang padat dan kemas di katil bayi mengikut tahap keselamatan terkini.
Jangan menggunakan bantal, pelapik tilam, selimut, permainan yang ada bahagian-bahagian kecil dan penghadang katil yang tidak selamat.
Jika menggunakan selimut, posisikan kaki bayi di penghujung palang katil.
Selimutkan bayi dengan selimut yang nipis ke paras dadanya.
Pastikan kepala bayi tidak tertutup dengan selimut apabila tidur.
Jangan tidurkan bayi atas tilam air, sofa, tilam yang lembut, bantal atau di permukaan yang lembut.
Pastikan bayi memakai pakaian yang nipis semasa tidur dengan suhu bilik yang sesuai.
Elakkan menyelimut bayi secara berlebihan dan pastikan suhu badan bayi tidak panas.
Bayi sepatutnya tidur terlentang. Bayi boleh di tiarapkan ketika jaga untuk perkembangan otot, mata dan bagi mengelakkan belakang kepala bayi menjadi leper.
Mengikut laporan, bayi yang berkongsi katil dengan orang lain boleh membahayakan bayi tersebut.

PANDUAN BAYI TIDUR

Letakkan katil bayi berdekatan dengan katil ibubapa untuk memudahkan penyusuan ibu dan sentuhan.
Sekiranya ibu memilih untuk menyusukan bayi di atas katil, pastikan bayi tidak tidur dalam posisi meniarap di permukaan tilam yang lembut atau cadar yang tidak kemas/longgar. Katil perlu dijauhkan dari dinding dan perabot untuk mengelakkan bayi daripada tersepit.
Orang dewasa selain dari ibu bapa dan anak-anak yang lain tidak boleh berkongsi tempat tidur dengan bayi.
Ibu atau bapa yang memilih untuk berkongsi tempat tidur dengan bayi tidak boleh merokok, menggunakan dadah atau mengambil alkohol yang akan membahayakan penjagaan bayi.

CARA MEMBANTU BAYI TIDUR

Anda boleh menidurkan bayi anda dengan mengenalpasti masa yang sesuai untuk tidur dan menyediakan tempat tidur yang selesa dan selamat.
Hindarkan rangsangan yang berlebihan ketika menyusukan bayi di waktu malam dan ketika menukar lampin.
Gelapkan bilik dan pastikan bilik adalah selesa dan senyap.
Pakar menasihatkan agar bayi dipangku sebelum tidur dan dialihkan ke katil sebelum bayi tidur. Dengan cara ini bayi akan belajar tidur dengan sendiri.
Memainkan muzik yang berirama perlahan bila tiba waktu tidur, bantuan muzik boleh membentuk jadual tidur berkala.

Sumber: myhealth.gov.my


Apa Yang Mama Papa Harus Tahu Jika Dipatuk Ular?

Terdapat lebih dari 140 spesis ular di Malaysia, tetapi hanya 17 spesis sahaja yang beracun. Beberapa jenis ular beracun dan berbahaya ialah seperti ular tedung (cobra dan King cobra), ular kapak (Russell’s Viper, Malaysian pit viper dan Green tree pit viper) dan ular ‘kraits’. Ular tedung biasanya dijumpai di kawasan ladang, paya, tanah lapang dan juga di kawasan perumahan di mana mudah bagi ular-ular tersebut mencari mangsanya seperti tikus. Manakala “king Cobra” pula biasanya di jumpai di hutan tebal.

Ular kapak (pit viper) pula mudah dijumpai di kebun getah, ladang, kampung dan hutan. Tempat yang biasa bagi ‘Green tree pit viper’ pula ialah di atas pokok.
Ular ‘Kraits’ biasanya didapati di padang, hutan atau di pinggir kawasan perumahan.
Ular laut selalunya berada di pesisiran pantai dan kawasan muara sungai.

Oleh yang demikian, kes-kes patukan ular sering terjadi kepada mereka yang tinggal atau bekerja dekat dengan kawasan-kawasan tersebut dan semasa aktiviti-aktiviti perkhemahan, berkelah dan riadah di kawasan-kawasan tersebut.

GEJALA & TANDA-TANDA DIPATUK ULAR

Kecedaraan atau kemudaratan akibat patukan ular bergantung kepada jenis dan saiz ular, jumlah racun, bilangan patukan, tempat patukan (kesan patukan menjadi teruk jika dipatuk di kepala, leher dan badan) dan saiz mangsa.

Racun ular bertindak melalui 3 cara yang berlainan :

Toksin darah (Haemotoxins)
Toksin saraf (Neurotoxins)
Toksin jantung (Cardiotoxins)
Sesetengah gejala patukan akan dirasai dalam masa yang singkat selepas dipatuk berbanding dengan sesetengah gejala patukan yang lain.

Gejala awal:
Sakit setempat, bengkak dan perubahan warna kulit pada tempat patukan (patukan ular laut biasanya tidak mendatangkan reaksi mahupun rasa sakit). Gejala am yang mungkin timbul pada peringkat awal pada 10 hingga 15 minit selepas dipatuk ialah rasa cemas, lemah, muntah, sakit kepala, pening, berpeluh, sesak nafas, perasaan keliru, kekejangan dan kemudian mangsa mungkin akan lumpuh dan seterusnya mati.

Gejala yang berlaku agak lambat:

Gejala setempat (di tempat patukan): bengkak, bisul, pendarahan dalam kulit dan otot, dan gejala kurang aliran darah ke anggota serta kulit.
Gejala am seperti: pening, muntah, sesak nafas, demam, kejutan (shock), gusi berdarah, darah dalam najis, air kencing atau muntah dan lumpuh.
Gangguan deria sentuhan, rasa dan bau; rasa mengantuk, rasa lumpuh pada otot muka dan mata; susah untuk menelan dan pendarahan dalam otak.

KESAN ATAU KOMPLIKASI PATUKAN ULAR

Walaupun kebanyakan orang yang dipatuk ular beracun akan sembuh, namun patukan ular boleh menjadi serius dan boleh membawa maut jika tidak dirawat dengan cepat. Kesan atau komplikasi yang boleh terjadi ialah :

Parut dan kesan kosmetik.
Luka, jangkitan kulit dan jangkitan tulang di tempat yang dipatuk.
Penyakit Tetanus (kancing gigi).
Kerosakan buah pinggang.
Kerosakan otak akibat perdarahan dalam otak
Luka atau parut kekal dalam mata, jika ular menyembur racun ke mata.
Rawatan patukan ular

JANGAN PANIK!

Cuba ingat rupa ular tersebut. Ini mungkin akan membantu doktor dalam memilih anti venom yang sesuai. Jangan potong atau hisap tempat yang dipatuk.
Elakkan dari bergerak jika tiada keperluan bagi mengurangkan racun merebak ke bahagian badan yang lain.
Basuh tempat yang dipatuk dengan segera dan berhati-hati.
Basuh mata secepat mungkin jika racun ular disembur ke mata.
Balut tempat yang dipatuk dengan baik tetapi janganlah terlalu ketat supaya aliran darah tidak terganggu. Jika tempat yang dipatuk ialah tangan atau kaki, buat balutan tambahan bagi keseluruhan tangan atau kaki, mulai dari jari tangan atau jari kaki.

Elakkan anggota yang dipatuk dari bergerak dengan menggunakan anduh (splint atau sling).
Elakkan mangsa dari bergerak sehingga pertolongan tiba. Bawa bentuk-bentuk pertolongan kepada mangsa bagi mengelakkan mangsa bergerak atau berjalan.
Hantar mangsa ke hospital yang berdekatan.

RAWATAN DI HOSPITAL

Mangsa akan diletak di bawah perhatian yang rapi
Rawatan termasuk rawatan luka, jagaan anggota dan rawatan sokongan
Rawatan sokongan termasuk melegakan kesakitan, rawatan jangkitan , pemindahan faktor pembekuan darah, bantuan pernafasan dan sebagainya mengikut keperluan.
Doktor juga akan memberi ubat khas antivenom yang spesifik bergantung kepada tahap keseriusan patukan
Jika perlu, suntikan imunisasi atau imunisasi tambahan untuk penyakit tetanus mungkin akan diberi.

BAGAIMANA MENGELAK DARI DIPATUK ULAR

Pakai kasut yang menutup kaki atau seluar panjang semasa berjalan di kawasan semak
Hentak kaki atau lakukan gegaran dengan kaki semasa berjalan di tempat gelap atau semak
Jangan masukkan tangan ke dalam lubang, rekahan batu atau tanah
Jauhi dari ular yang mati kerana ramai orang telah dipatuk 2 atau 3 kali oleh ular yang disangka telah mati.
Elakkan pergi ke kawasan ular semasa suasana gelap.

Sumber: myhealth.gov.my


PUTERA NOAHKHALISH KAMIL BIN ALFZHAN-KAMIL BAYI PALING COMEL KELABMAMA 2

Untuk pemenang hadiah utama Peraduan Bayi Comel Kelabmama 2, Putera Noahkhalish Kamil Bin Alfzhan-Kamil atau nama panggilan manja ‘NoahKhalish’, telah menerima hadiah Tajaan Applecrumbyandfish bernilai RM1450.

Khas untuk Pemenang Pertama Peraduan Bayi Comel Kelabmama 2, kami abadikan foto-foto si comel Putera Noahkhalish Kamil Bin Alfzhan-Kamil  untuk tatapan pengikut Kelabmama. Ini perkongsian daripada ibu Khalish sendiri, Puan Puteri Nurulnadeea Aquiella Azman. Comel betul Khalish ni. Muah!

2 bulan 30 hari – Masa ni ramai kata muka noah mcm gurl, so momy ootd kan noah mcm boy!

Noah lepas habis pantang 60 hari, pipi pau gebu gebasss.

Noah turns 3 months , First time try duduk beby chair.. amboi selambak dlm tue.

3 months -Noah ootd jalan-jalan dgn momy dedy..

3 months old- Noah masa majlis akikah

5 months 11 days- Cucu kesayangan atok.. cucu pertama

5 months- Dedy bawak noah jalan-jalan Genting Highland nak celebration Noah dah keluar hospital lepas admitted 4 hari

6 months – Momy lenguh dukung budak berkilo-kila ni letak dlm bakul lah..

6 months- Noah mmg suka cuaca sejuk.. seronok bila dpt jalan-jalan di Cameron Highland

7 months 20 days – Dah pandai naik kuda kayu hihi

7 months- Pandai buat ekspresi muka bila ambik gambar

8 months – Noah ootd masa mjlis kawin aunty kesayangan

8 months-waktu paling favourite Noah  ialah waktu makan!!! Noah sangat kuat susu dan makan .. tengoklah badan masa ni

9 months- First time naik flight.. Noah layan zzzzzz ( sleep) alahai

9 months- Tempat fav Noah on weekend.. Aeon Shah Alam

10 months- His first swim dkt pool.. amboi seronoknya Noah

11 months- Sambut Syawal kali pertama dgn momy dedy alhmdulillah

12 months- Noah bawa motor jalan=jalan keliling kejiranan .. ronda kawasan

12 months old- Sambutan Hari Lahir Noah yg pertama..

TAHNIAH JUGA KEPADA PEMENANG BAYI COMEL KELABMAMA YANG LAIN

AYRA AZZALEA BINTI MOHD FAIZAL (PEMENANG KEDUA)

MUHAMMAD ARFAN SHUM (PEMENANG KETIGA)

(SAGUHATI)

MOHAMAD FAYYADH NAUFAL BIN MOHAMAD FIKRI
MOHAMAD ADEEB ZUHAIR BIN ABD WAHID
MUHAMMAD YUSUF BIN MOHAMAD FAISAL


DAPATKAN ZURIAT GUNA KAEDAH IVF

Masyarakat perlu diberi penjelasan kerana bayi tabung uji yang dilahirkan melalui teknik persenyawaan di luar rahim menggunakan telur dan sperma pasangan suami isteri adalah pilihan terbaik bagi pasangan yang tidak boleh melahirkan anak secara semula jadi. Islam juga tidak mengharamkan teknik persenyawaan di luar rahim asalkan telur dan sperma yang dimasukkan ke tabung uji adalah daripada pasangan suami isteri yang sah perkahwinannya dari segi syarak. Teknik IVF yang lebih difahami sebagai persenyawaan di luar rahim membabitkan rangsangan yang diikuti pengeluaran telur daripada ovari wanita. Melalui kaedah ini, pasangan suami isteri boleh mempunyai anak sekalipun tanpa melakukan hubungan seksual seperti biasa. Ketidaksuburan didefinisikan sebagai kegagalan untuk hamil dalam tempoh setahun perkahwinan walaupun telah melakukan hubungan seksual yang kerap. Secara epidemiloginya, satu dalam tujuh pasangan menghadapi masalah ketidaksuburan.

Punca Ketidaksuburan Wanita

Masalah ovulasi – 20 hingga 25 peratus. Kemampuan wanita yang berusia 35 tahun ke atas menghasilkan telur semakin berkurangan dan untuk hamil semakin rendah.
Masalah tiub – 15 hingga 25 peratus 8 Senggugut – 4 hingga 8 peratus.

Punca Ketidaksuburan Lelaki

Tiada sperma – 3 hingga 4 peratus
Jumlah dan kuantiti sperma yang rendah – 90 peratus
Keupayaan sperma cacat disenyawakan – 3 hingga 6peratus
Kegagalan ejakulasi – 4 hingga 6 peratus.

PROSES IVF

Sebelum proses bayi tabung uji dijalankan, pasangan suami isteri perlu melalui pengurusan masalah kesuburan merangkumi penyiasatan, rawatan, pemantauan dan tindakan.

Penyiasatan terhadap organ reproduksi lelaki perlu dilakukan bagi memperoleh sperma yang berkualiti. Ini kerana apabila seorang lelaki mengeluarkan air mani, lebih 20 juta mililiter sperma turut dikeluarkan. Kira-kira 50 peratus daripadanya adalah aktif, 30 peratus lagi tidak aktif dan selebihnya mengalami masalah.

Isteri pula akan melalui pemeriksaan analisis hormon, status saluran falopian, status rahim dan pengaturan masa kitaran haid atau proses penghasilan telur ovum. Selepas melakukan pemeriksaan teliti terhadap sperma dan ovum, telur berkenaan akan melalui proses IVF.

Telur tersebut kemudian disenyawakan dalam piring kultur atau tabung uji yang dipenuhi dengan sperma lelaki.

Dua hingga tiga embrio terbaik yang terbentuk hasil persenyawaan ini kemudian dimasukkan ke dalam rahim wanita.

Telur tersebut akan berkembang menjadi janin dan ia terus membesar dalam rahim wanita sebagai bayi sehinggalah cukup tempoh ia dilahirkan.

Dalam pada itu, wanita tersebut akan melalui proses pemantauan agar proses persenyawaan itu dapat dilakukan berjaya.

KEJAYAAN MENDAPATKAN ZURIAT

Kadar kejayaan kehamilan melalui kaedah ini bergantung kepada banyak faktor. “Ini termasuklah usia dan kesihatan reproduktif pasangan terbabit. Secara umum, kadar kelahiran hidup bagi setiap pasangan IVF ialah 20 peratus pasangan yang mendapatkan rawatan berjaya mengandung tetapi jaminan kejayaan tidak dapat diberikan. Masalah kesuburan sebenarnya masalah bersama yang perlu dirawat dan pengesanan awal perlu dilakukan untuk meningkatkan peluang berjaya.

KAEDAH LAIN

Kaedah IVF yang lain termasuklah pemindahan tahap pronuklear ke tiub (PROST), pemindahan zigot dalam falloppio (ZIFT) dan pemindahan tahap embrio ke tiub (TEST). Selain kaedah persenyawaan di luar rahim, ART juga membabitkan persenyawaan antara telur dan sperma wanita yang berlaku di dalam organ reproduktif wanita dikenali sebagai in vivo fertilization. In vivo fertilization membabitkan beberapa kaedah ART yang dikenali sebagai permanian beradas (IUI), permanian dalam tiub (ITI) dan pemindahan gamet (telur dan sperma) ke dalam tiub falloppio (GIFT). Kaedah-kaedah ini diperkenalkan bertujuan membantu pasangan yang kurang subur untuk mendapat zuriat. Sehubungan itu, antara kaedah ART bagi membantu pasangan mendapatkan zuriat ialah:
Prosedur ini membabitkan empat tahap iaitu:

Ubat-ubatan kesuburan untuk merangsang pengeluaran telur dari ovari
Pemantauan pusingan haid
Mengeluarkan telur
Mencampurkan telur dan sperma dalam piring kultur atau tiub tabung uji
Embrio yang terbentuk dipindahkan ke dalam rahim. Embrio akan membesar menjadi janin dan bayi seterusnya akan dilahirkan apabila telah cukup tempoh.
Baki embrio yang masih ada boleh dibekukan untuk kegunaan pada masa akan datang.

GAMETE INTRA-FALLOPIAN TRANSFER (GIFT)
Ia lebih dikenali sebagai persenyawaan dalam tiub. Teknik kesuburan ini diperkenalkan pada 1984. Prosedur ini membabitkan percantuman antara sperma lelaki dan telur wanita di dalam tiub falloppio semasa laparaskopi. Persenyawaan dan penanaman praembrio berlaku dalam organ reproduktif wanita. Kaedah ini memerlukan sekurang-kurangnya wanita terbabit mempunyai satu tiub falloppio yang berfungsi.
INTRA-CYTOPLASMIC SPERMA INJECTION (ICSI)
Prosedur ini khusus untuk lelaki yang tidak subur seperti jumlah sperma terlalu sedikit, sperma yang abnormal atau gagal dengan prosedur IVF yang lain. Ia membabitkan suntikan satu sperma ke dalam telur. Bayi pertama yang dilahirkan melalui prosedur ICSI dilaporkan pada 1992.
ARTIFICIAL INSEMINATION (AI)
Prosedur yang dikenali sebagai permanian beradas ini membabitkan proses memasukkan sperma ke dalam sistem reproduktif wanita. Permanian beradas ke dalam rahim ini biasanya diikuti dengan memasukkan sperma ke dalam pangkal rahim dan faraj. Kaedah ini biasanya digunakan apabila kegagalan seorang lelaki melakukan ejakulasi ke dalam faraj wanita.

Sumber: Utusan


3 SEBAB ANAK SUKA BERBOHONG

Berbohong seakan sudah sebati dalam jiwa sesetengah kanak-kanak. Memperbesarkan masalah, memutar-belitkan kebenaran, mereka cerita dan menafikan kenyataan adalah antara yang akan dilakukan sewaktu bercakap bohong. Namun, jika kekerapan seseorang anak berbohong menjadi kompulsif dan tanpa sebab, ibu bapa mungkin perlu ‘campur tangan’. Apabila kitaran penipuan bermula, ia akan menghilangkan kepercayaan orang lain terhadap si anak, sekali gus menyukarkan kitaran tidak sihat ini dihentikan.
Oleh sebab itulah, ibu bapa perlu bertindak meneroka sebab anak berbohong dan perlu mencari jalan penyelesaian untuk memperbaiki tabiat buruk itu. Mungkin ramai yang tidak tahu berbohong juga adalah petanda awal kepada masalah yang lebih serius. Berbohong cara kompulsif biasanya dikaitkan dengan penderitaan anak ekoran gangguan masalah sosial pada peringkat awal. Khasnya akibat penyakit Gangguan Hiperaktif dan Kurang Daya Tumpuan (ADHD) dan gangguan perilaku.
Dalam sesetengah kes, tabiat berbohong secara kompulsif turut disertakan dengan masalah kelakuan yang lain. Ini termasuk mencuri, ponteng sekolah, bersikap ganas, agresif dan kemahiran bersosial yang lemah.
Masalah seperti ini biasanya bercambah daripada rasa tidak selesa dalam situasi bersosial, bertindak secara spontan dan tidak menumpukan perhatian. Apabila berlaku situasi seperti ini, penglibatan pakar-pakar kaunseling misalnya, amat penting untuk membantu kanak-kanak ini. Kaunselor-kaunselor dapat menolong melengkapkan ibu bapa dengan gaya mendidik serta pemahaman terhadap anak yang lebih spesifik.

3 SEBAB SUKA BERBOHONG

TAKUT

Perasaan takut adalah pendorong biasa untuk seseorang memberanikan diri berbohong. Takut dimarahi ibu atau takut kebebasan yang diberikan akan dirampas. Ketakutan yang rasional atau tidak juga boleh memberi kesan pembohongan serupa. Sebab apa yang diimpikan oleh anak hanyalah ‘perlindungan’ sementara daripada hukuman. Namun, terdapat dua perkara penting di sini. Pertama, anak yang berbohong besar kemungkinannya tahu mereka telah melakukan sesuatu kesalahan. Kedua, ibu bapa perlu menerima pembohongan itu kerana anak sememangnya takut berdepan dengan reaksi mereka. Tidak hairanlah apabila teriakan bertalu-talu, sikap pemarah dan ibu bapa yang terlalu melindungi anak membuatkan mereka ketakutan. Memberi peluang untuk berkompromi dan mendengar sebelum menyalahkan anak membolehkan komunikasi dua hala berlangsung.

TABIAT

Kata orang, semakin kerap kita mempraktikkan sesuatu, semakin mudahlah ia bertukar menjadi satu tabiat. Begitu juga dengan bercakap bohong. Pembohongan berulang biasanya diperkukuhkan dengan pendekatan yang agresif. Salah satu kaedah paling efektif untuk menyelesaikan pembohongan berkala adalah memberi peluang kepada anak untuk menarik balik kata-kata bohong itu. Ini harus dilakukan tanpa rasa takut akan akibat yang bakal dihadapinya.

MENIRU

Sebahagian besar anak ‘terpanggil’ untuk berbohong setelah melihat orang lain melakukannya. Dilema yang dihadapi oleh ibu bapa adalah mampukah mereka melindungi anak daripada berbohong. Seandainya sukar untuk ibu bapa mengawal anak daripada meniru pembohongan di luar rumah, maka buangkanlah tabiat berbohong anda terlebih dahulu. Lebih berkesan jika mereka tidak meniru tabiat berbohong di rumah dan menjadikannya tabiat.

CARA IBUBAPA TANGANI SIKAP ANAK SUKA BERBOHONG

Terdapat beberapa perkara yang perlu ibu bapa pertimbangkan sebelum menjatuhkan hukuman ke atas kesalahan anak.

Hukuman sememangnya direka untuk mengurangkan perilaku yang teruk. Masalahnya, hukuman tanpa kasih sayang dan arahan yang betul adalah sia-sia. Dalam sesetengah situasi, hukuman pula menyumbang kepada tindakan melampau dan penderaan.

Menghukum anak atas pembohongan yang berobjektifkan ketakutan atau akibat meniru bukan satu kaedah efektif dalam jangka masa panjang. Sebaliknya, mengenal pasti punca masalah adalah lebih praktikal berbanding berdepan dengan simptom-simptomnya.

Hukuman patut dijadikan pilihan terakhir dan bukan dilakukan mengikut emosi. Penggunaan bahasa dan pendekatan yang lebih lembut biasanya lebih berkesan. Beritahu anak dalam nada rendah seperti, “Tahu tak, mak dan ayah rasa kecewa apabila Atan berbohong?” Yang penting, ketahuilah niat setiap ibu bapa adalah untuk melihat anak bercakap benar. Justeru, gunakanlah pendekatan yang lebih baik agar anak belajar daripada kesilapannya.

Sumber: Kosmo


10 TANDA ORANG TERDEKAT ANDA ADALAH MANGSA KEGANASAN RUMAHTANGGA

Keganasan rumahtangga bermaksud perlakuan keganasan terhadap pasangan atau bekas pasangan. Ia terdiri daripada fizikal dan ganguan seksual, keganasan pertuturan (maki hamun dan cacian), ugutan, gangguan/pengabaian emosi dan kewangan. Keganasan rumahtangga ,kebiasaannya berulang dan menjadi mangsa lebih teruk dan berterusan walaupun selepas penceraian. Ini adalah disebabkan pendera ingin terus berkuasa dan mahu mengawal mangsa. Kebanyakkan pendera adalah gulungan lelaki dan mangsa adalah wanita atau kanak-kanak. Bentuk-bentuk keganasan rumahtangga :

Fizikal
Pertuturan
Psikologi
Emosi / perasaan

PUNCA KEGANASAN RUMAHTANGGA
Antara punca yang menyebabkan kes berkenaan meningkat adalah kerana masalah ekonomi dalam institusi keluarga, tekanan psikologi yang dialami pasangan suami isteri serta mekanisme menjalankan tanggungjawab dalam keluarga seperti penjagaan anak kecil. Masalah pengaruh alkohol dan dadah juga menjadi faktor utama menyebabkan wanita dan kanak-kanak menjadi mangsa keganasaan dan penderaan. Seperti kes rogol, antara faktor menyebabkan kes itu berlaku adalah sikap lelaki terhadap wanita; pengaruh pornografi, alkohol dan dadah, pergaulan bebas dan tanpa batasan, keruntuhan akhlak serta kurang pegangan agama.

KESAN-KESAN KESIHATAN DISEBABKAN KEGANASAN RUMAHTANGGA

Seperti, lebam, luka, patah tulang yang menyebabkan kecacatan kekal dan kematian.
Wanita yang didera oleh pasangan akan mengalami lebih kemurungan, cemas dan ketakutan dibanding dengan wanita yang tidak didera. Mereka juga lebih cenderung untuk mencederakan diri sendiri atau menbunuh diri
Mangsa juga lebih dikaitkan dengan tabiat merokok, pengambilan alkohol berlebihan dan penyalahgunaan dadah.

ADAKAH ANDA SALAH SEORANG MANGSA KEGANASAN RUMAHTANGGA?

Berikut adalah soalan-soalan sama ada anda dan pasangan anda berada dalam masalah keganasan rumahtangga. Jika kebanyakan jawapan “YA”, anda adalah golongan mangsa dera. Perasaan dalaman anda : Perasaan takut, benci diri sendiri dan keadaan terdesak

Adakah anda sentiasa ketakutan terhadap pasangan anda?
Adakah anda mengelak suatu perkara meransang pasangan anda menjadi marah?
Adakah anda merasa anda tidak dapat melakukan sesuatu yang betul atau disukai oleh pasangan anda?
Adakah anda merasa tidak berguna dan patut di hukum?
Adakah anda merasa tidak lagi menyayangi pasangan anda?
Adakah anda rasa tidak lagi menghormati pasangan anda?
Adalah anda rasa anda yang tidak waras dan bersikap keterlaluan terhadap pasangan anda?
Pernahkah anda merasa ingin menyingkirkan pasangan hidup anda?
Pernahkah anda mengharapkan pasangan anda mati?
Adakah anda terasa terancam?
Adakah anda bimbang pasangan mengambil anak-anak anda?
Adakah anda merasa perbuatan keganasan rumahtangga adalah biasa dalam perkahwinan?
Tingkahlaku pasangan anda
Adakah pasangan anda sukar difahami ?
Adakah pasangan anda mempamerkan kelakuan baik di antara kejadian keganasan ?
Adakah pasangan anda seorang pemarah ?
Pernahkah pasangan anda mengugut anda ? Secara lisan atau fizikal? Untuk mencederakan atau membunuh anda?
Pernahkah pasangan anda mengugut mengambil anak-anak anda ?
Pernahkah dia mencederakan anda secara fizikal?
Pernahkah pasangan anda mengugut di tempat kerja ?
Adakah pasangan anda merosakkan harta / peralatan rumah ?
Adakah pasangan anda memisahkan anda daripada keluarga dan kawan kawan anda ?
Pernahkah pasangan anda mengawal perbelanjaan penggunaan telefon atau kereta ?
Adakah pasangan anda suka mengongkong dan cemburu, selalu mengesyaki anda mempunyai perhubungan lain ?
Adakah pasangan anda melarang anda dari keluar rumah ?
Adakah pasangan anda mengeluarkan kata-kata kesat terhadap anda ?
Adakah pasangan anda memalukan dan mengutuk anda di hadapan orang lain ?
Adakah pasangan anda tidak mengindahkan atau merendahkan pandangan dan pendapat yang anda beri ?
Adakah pasangan anda menyalahkan anda di atas keganasannya ?
Adakah pasangan anda tidak menghormati wanita ?
Adakah pasangan anda menganggap anda sebagai objek seks ?
Apakah tanda seseorang itu mungkin menjadi mangsa keganasan rumahtangga?

Anda atau sesiapa sahaja boleh mengesyaki keganasan berlaku sekiranya anda menyaksikan kawan-kawan anda mempunyai tanda-tanda berikut :-

Lebam, luka atau bengkak dibadan dengan alasan disebabkan “kemalangan”
Kemurungan dan kerap menangis
Kerap menghilang diri
Kerap datang lambat
Kerap menerima gangguan panggilan telefon semasa bekerja
Takut terhadap pasangan
Tumpuan dan prestasi kerja merosot
Menyisihkan diri
Mempunyai masalah kewangan

Jika anda mangsa keganasan rumahtangga, atau mengetahui seseorang itu menjadi mangsa keganasan, di mana anda boleh dapatkan bantuan? Jangan berdiam diri dan kongsi masalah anda dengan orang lain, anda mesti hentikan keganasan ini. Sayangi diri dan kehidupan anda. Anda berhak menikmati kehidupan yang bahagia. INGAT anda tidak keseorangan; apa yang perlu anda buat adalah untuk mendapatkan bantuan, kami di sini untuk membantu anda : –

Ibu dan ayah anda
Kakak dan abang anda
Jiran anda
Rakan taulan anda
Kaunselor anda
Guru anda
Petugas di Klinik kesihatan dan Pusat Krisis Bersepadu (OSCC)
Sekiranya anda merasakan diri dalam keadaan berbahaya atau telah didera hubungi 999 segera!

Bagaimana saya melaporkan masalah keganasan rumahtangga
Membuat laporan kes yang disyaki keganasan rumahtangga adalah PENTING dan SULIT. Tindakan segera anda boleh melindungi mangsa dari keganasan lebih teruk dan KEMATIAN. Sila buat laporan segera di Balai Polis atau Pejabat Kebajikan Masyarakat yang berhampiran kediaman anda.

Sumber: myhealth.gov.my


RISIKO SI KECIL BERDENGKUR BOLEH HENTIKAN NAFAS KETIKA TIDUR

Alangkah  seronok perasaan ibu bapa apabila melihat gelagat si kecil mereka yang sedang tidur nyenyak tiba-tiba berdengkur. Ia pasti membuatkan ibu bapa tersenyum kerana situasi itu mungkin melucukan. Tetapi, jangan pula anda bergembira terlalu awal. Ada sebab mengapa keseronokan awal itu tidak kena pada tempatnya. Kalau dengkuran orang dewasa dikatakan mampu memekakkan telinga dan mengganggu lena orang yang tidur di sebelahnya, dengkuran si kecil juga bukan sekadar satu senario kosong yang mencuit hati.

GANGGUAN TIDUR
Sebaliknya, harus timbul kesangsian dan persoalan jika keadaan yang serupa berlaku pada anak anda. Sebabnya, berdengkur merupakan antara simptom klasik kepada sejenis gangguan tidur yang serius, apnea tidur obstruktif (OSA). Berasal daripada perkataan Greek, apnea membawa maksud tanpa angin. Dengkuran berlaku apabila udara gagal bergerak secara bebas di dalam rongga hidung dan mulut seseorang pesakit.
Dalam gangguan tidur, pesakit lazimnya berdepan dengan beberapa episod pernafasan terhenti seketika sewaktu tidur. Tempoh penghentian aktiviti bernafas boleh berlaku selama sepuluh saat atau lebih daripada itu. Malah, dalam sesetengah kes, mangsa dilaporkan mengalami episod pernafasan terhenti sebanyak tiga hingga 300 kali semalam. Meskipun kerap berlaku pada golongan orang dewasa khasnya lelaki pertengahan usia, OSA juga boleh menjadikan kanak-kanak sebagai mangsanya.

Jangankan tidur yang berkualiti, hendak tidur lena pun payah. Sebab pernafasan yang terhenti-henti sepanjang malam boleh membuatkan pesakit asyik terjag. Oleh sebab tidur yang tidak berkualiti, mangsa OSA biasanya akan menunjukkan beberapa kesan simptom umum pada waktu siang. Rasa mengantuk, sakit kepala, agresif dari segi tingkah laku dan hiperaktif.

Dalam sesetengah kes, si anak juga cenderung kepada pelbagai masalah di sekolah seperti kurang daya tumpuan ketika belajar.

Pada sebelah malam pula, selain berdengkur dan mengalami pernafasan terhenti seketika, mangsa selalunya kerap bernafas menggunakan mulut. Simptom-simptom seperti berpeluh berlebihan ketika tidur, sering mendapat mimpi ngeri dan kerap terkencing malam turut dilaporkan oleh golongan pakar pediatrik lain di dunia.

PUNCA OSA

Biasanya masalah OSA dalam kalangan kanak-kanak berlaku kepada golongan berusia antara enam hingga 12 tahun. Kanak-kanak lelaki dilihat lebih cenderung menghadapi masalah OSA kerana kebarangkalian mereka untuk mengalami kenaikan berat badan dan obesiti lebih tinggi. Obesiti dan apnea tidur adalah saling berkait rapat kerana obesiti boleh menyempitkan laluan udara. Biarpun obesiti merupakan antara faktor risiko untuk OSA, ini tidak bermakna golongan kurus langsung tidak memerlukan diagnosis.

Walaupun begitu, selain obesiti, masalah dengkur dalam kalangan kanak-kanak juga berpunca daripada pelbagai faktor lain. Antaranya termasuk alahan rinitis dan masalah tonsil serta adenoid yang membengkak.

Tonsil dan adenoid yang berfungsi untuk memerangkap bakteria berbahaya boleh membesar dan membengkak pada kebanyakan masanya. Adenoid ialah kelenjar-kelenjar yang terletak di dalam kepala dan berdekatan dengan bahagian dalam rongga-rongga hidung.

KAJIAN PERUBATAN

Dalam beberapa kajian psikologi yang dijalankan di New Zealand, pesakit OSA yang tidak mendapatkan rawatan didapati mengalami masalah kognitif dan tersasar daripada pencapaian keupayaan IQ biasa.

Satu kajian yang dibiayai oleh Institut Pembangunan Manusia dan Kesihatan Kanak-kanak Nasional (NICHD), Amerika Syarikat (AS) mendapati seorang bayi berusia setahun yang mengalami apnea berbilang atau kadar degupan jantung yang perlahan sewaktu tidur telah menunjukkan pencapaian lebih rendah dalam ujian-ujian perkembangan mental berbanding bayi sebayanya.

Dalam kajian kedua yang dibiayai oleh Institut Jantung, Paru-paru dan Darah (NHLBI) AS, pula, prestasi dari aspek kecerdikan, memori dan ujian kognitif standard yang lain bagi golongan kanak-kanak berusia lima tahun dengan tabiat berdengkur secara kerap, kuat dan masalah pernafasan yang bising sewaktu tidur adalah jauh lebih rendah.

SEGERAKAN RAWATAN

Ibu bapa perlu lebih peka terhadap simptom-simptom OSA agar anak boleh dirujuk kepada pakar bedah ENT secepat mungkin. Diagnosis akan dibuat bagi mengesan kebengkakan tonsil dan adenoid, masalah jantung, tekanan darah tinggi dan tumbesaran terencat.
Anak dengan masalah OSA juga ada ‘wajah Adenoid’ iaitu muka yang panjang dengan pipi mendatar. Mulut mereka juga sentiasa ternganga dengan bibir bawah yang tebal. Keadaan ini berpunca daripada tempoh pernafasan menggunakan mulut yang lama dan kemasukan sedikit udara ke dalam bahagian sinus maksilari.
Kaedah rawatan utama untuk kanak-kanak biasanya adalah pembedahan bagi membuang tonsil dan adenoid yang membesar. Kedua, Tan menyarankan agar anak sentiasa mengekalkan berat badan yang sihat.

PENCEGAHAN

Ibu bapa boleh memberi sokongan agar anak melakukan aktiviti-aktiviti sihat seperti bersenam bagi mendapatkan berat badan ideal tanpa perlu berleter sepanjang masa. Ketika makan, pastikan mereka tidak membiasakan tabiat makan di depan televisyen.

Sebaliknya, amalkan tabiat makan dan menikmati makanan secara perlahan-lahan di meja makan bersama ahli keluarga.

Perlu memastikan rutin tidur anak memenuhi keperluan harian asas mengikut kumpulan umur berbeza.

Ibu bapa jangan menggunakan makanan sebagai ganjaran atau hukuman untuk anak. Mengurangkan berat badan juga tidak bererti si anak perlu mengikuti rejim diet yang ketat melainkan disaran oleh doktor atas sebab-sebab perubatan.
Satu lagi, anak perlu ada rutin tidur yang tetap dan bagus tanpa mengira usia anak. Pastikan rutin itu memenuhi keperluan harian asas untuk kumpulan umur berbeza.

Jangan anda fikir masa tidur boleh ditebus. Contohnya, kalau semalam anda hanya sempat tidur empat jam dan hari ini, jumlah jam tidur digandakan untuk menebus balik masa tidur, itu tidak mungkin.

Sumber: Kosmo


PUNCA MENGANTUK DI TEMPAT KERJA PADA TENGAH HARI

Punca mengantuk pada waktu tengah hari boleh dikaitkan dengan pelbagai sebab, antaranya kurang tidur pada waktu malam, keletihan kerana pelbagai perkara, kurang oksigen di bahagian otak dan sebagainya. Untuk mengatasi masalah ini, terdapat beberapa cara yang boleh diambil bagi memastikan keesokan hari, kita dapat kekal produktif dan bertenaga dalam menghadapi apa jua perkara. Lakukan ini jika anda merupakan individu yang kerap ngantuk dan tertidur di tempat kerja sewaktu tengah hari.

CUKUP TIDUR

Orang dewasa memerlukan tidur antara tujuh hingga lapan jam setiap hari, manakala kanak-kanak dan remaja memerlukan tidur sehingga sembilan jam sehari. Kadangkala pelbagai aktiviti yang dijalankan pada sebelah malam terutamanya sebelum tidur misalnya bercukur, melipat baju dan sebagainya mengambil masa tidur yang sepatutnya. Jadi, pastikan segala kerja telah dilakukan dan tidur tepat pada waktunya.

TETAPKAN WAKTU

Cuba disiplinkan diri pada waktu tidur dan bangun tidur agar perjalanan kehidupan kita akan lebih teratur dan bertenaga. Penetapan waktu ini mampu memberikan kita masa tidur secukupnya dan mengelakkan mengantuk pada waktu siang.

MAKAN IKUT MASA

Waktu makan adalah antara perkara yang akan menentukan kita tidur dengan cukup serta memberikan kita tenaga sepanjang hari. Makan pada waktu makan perlu dirancang dengan teliti agar tidak mengganggu waktu tidur. Jika makan malam agak lewat, sudah pasti kita akan tidur lewat, begitu juga waktu makan lain.

SENAMAN

Lakukan rutin senaman setiap hari sekurang-kurangnya 30 minit sehari agar badan dapat mempunyai stamina mencukupi pada waktu siang dan ia akan memudahkan seseorang itu dapat tidur dengan cukup.

JANGAN TIDUR JIKA BELUM MENGANTUK

Ramai orang beranggapan ketika badan letih adalah masa yang sesuai untuk tidur tetapi sebenarnya, masa paling sesuai untuk mula tidur adalah apabila kita mengantuk. Ini kerana ketika letih, belum tentu mata dapat dilelapkan, membuatkan kita sukar tidur dan akan menyebabkan badan terasa letih apabila bangun dari tidur.

JANGAN TIDUR SEKEJAP

Kadangkala ada di antara kita akan tidur sekejap pada waktu petang untuk menghilangkan keletihan. Namun cara ini adalah salah kerana ia akan mengganggu waktu tidur sebenar pada waktu malam. Jadi, lebih baik lakukan aktiviti lain yang sesuai seperti bersenam dan sebagainya.

Sumber: internt


KULIT SEKITAR PERUT GATAL KETIKA HAMIL

Banyak perubahan berlaku pada badan ibu semasa mengandung dan yang paling diberi perhatian adalah kulit. Perubahan ini mungkin mencemaskan kerana ia mengubah rupa paras badan ibu. Bahagian yang ketara berlaku adalah pada kulit, kuku dan juga rambut. Walaupun mencemaskan serta mengecewakan, perubahan ini hanyalah bersifat sementara dan hilang selepas kelahiran berlaku dan juga tidak membahayakan. Para ibu boleh berbincang dengan doktor masing-masing sekiranya perubahan ini mengubah serta mengganggu emosi. Antara yang akan diketengahkan kali ini adalah:

Perubahan normal pada kulit, kuku serta rambut ibu semasa mengandung.

Perawatan yang ada, sekiranya diperlukan, untuk mengurangkan kesan-kesan tersebut.

KULIT SEMASA MENGANDUNG
Kebanyakan perubahan akibat penyakit kulit, mengapa ianya berlaku serta puncanya tidak diketahui. Semasa mengandung, banyak perubahan fizikal berlaku kepada seorang ibu seperti sakit belakang dan juga kesan-kesan kulit menegang. Namun, yang paling ketara untuk para ibu mungkin pada bahagian kulit, rambut serta kuku. Perubahan ini berlaku kerana berlakunya perubahan hormon dalam badan semasa mengandung.  Mungkin juga perubahan pada kulit sudah pun wujud, cuma penampilannya lebih jelas kelihatan semasa mengandung.

TOMPOK-TOMPOK GELAP ATAU HITAM

Ketika mengandung, para ibu mungkin menyedari kehadiran tompok atau bintik kegelapan (kehitaman) pada payudara, puting dan juga di celah kangkang. Ini adalah kerana paras melanin yang meningkat iaitu komponen yang memberikan warna pada rambut dan juga kulit. Kira-kira 90 peratus wanita mengandung akan mengalami tompok-tompok kehitaman ini sementara mereka yang berkulit gelap akan menunjukkan kesan-kesan melanin dengan lebih jelas.

Tompok-tompok kekelabuan sekitar mata, hidung dan pipi pula dipanggil “chloasma” ataupun dikenali sebagai “topeng mengandung”.Hampir 70 peratus mereka yang mengandung akan mengalami perubahan kulit ini. Sekiranya terdedah kepada matahari secara berpanjangan, warna tompokan ini akan menjadi lebih jelas serta gelap. Oleh itu, ibu-ibu harus mengehadkan pendedahan muka pada matahari sekiranya tidak mahu tompokan ini menjadi lebih jelas kelihatan.

Sekiranya perlu berada di bawah sinaran matahari untuk suatu jangka masa yang panjang, lindungi dengan krim pelindung cahaya matahari (sun protection factor), sekurang-kurangnya krim yang mempunyai nilaian 15, atau gunakanlah payung yang gelap dengan diameter yang lebar.

Perubahan kulit ini juga tidak berkekalan dan lazimnya akan hilang dan pudar selepas anak dilahirkan.

Sekiranya masih terjadi tompok kegelapan tersebut, segeralah berjumpa doktor untuk nasihat dan ujian lanjut.

Para ibu juga mungkin menyedari kehadiran garisan gelap dari pusat ke kawasan kemaluan dikenali sebagai ‘linea nigra’. Garisan ini sememangnya sudah ada sebelum mengandung tetapi hanya lebih jelas kelihatan semasa mengandung.

Ibu-ibu juga boleh menggunakan bahan- bahan solekan untuk mengurangkan keterampilan perubahan kulit pada muka tetapi harus dipastikan terlebih dahulu, bahan-bahan solekan ini selamat untuk digunakan dan diperakui oleh badan kesihatan.

TANDA KEREGANGAN

Sepanjang kehamilan, kulit di perut terutamanya di bahagian rahim akan makin membesar, menegang dan menjadi kemerahan. Tanda-tanda ini akan lebih jelas kelihatan sekiranya pembesaran rahim berlaku dengan pantas. Pada trimester ketiga, bahagian badan ibu akan jelas sekali menunjukkan keregangan kulit di bahagian perut, paha, punggung serta payudara. Tidak ada apa-apa yang boleh dilakukan untuk mengelakkan keregangan ini selain penggunaan bahan-bahan kosmetik untuk menyembunyikannya. Tanda-tanda keregangan ini akan menjadi pudar selepas anak dilahirkan tetapi ia tidak akan hilang sepenuhnya. Tanda keregangan juga akan kelihatan sebagaimana semasa mengandung sekiranya seorang ibu itu secara genetiknya mempunyai kulit yang lebih gelap.

PERUBAHAN PADA RAMBUT
Perubahan hormon juga menyebabkan rambut ibu menjadi lebih lebat, kadangkala mungkin tumbuh pula bulu-bulu di bahagian-bahagian yang sebelum ini tidak mempunyai bulu.Pertumbuhan bulu-bulu baru ini dipanggil ‘hirsutism’ dan ianya akan hilang setelah enam bulan anak dilahirkan. Keguguran rambut juga mungkin berlaku dalam masa tiga bulan selepas kelahiran. Ini adalah perkara biasa dan tidak perlu dibimbangkan kerana keadaan rambut pada badan ibu sedang kembali kepada keadaan sebelum mengandung. Tidak ada ubat yang dapat digunakan untuk menghalang keguguran rambut ini selepas kelahiran anak. Untuk kehadiran bulu-bulu di bahagian-bahagian lain badan, ibu-ibu boleh mencabutnya ataupun berhubung dengan pakar-pakar kecantikan jika ia tidak hilang selepas enam bulan.

PERUBAHAN KUKU
Kuku ibu mengandung menjadi lebih cepat panjang dan kadangkala senang pecah serta merekah. Jangan runsing kerana kuku akan menjadi seperti sediakala selepas anak dilahirkan.

VENA LELABAH
Perubahan pada pembuluh darah juga mungkin berlaku disebabkan pertambahan jumlah darah di dalam badan semasa mengandung. Salur-salur darah yang kecil kelihatan pada kulit ibu mengandung dikenali sebagai vena lelabah. Lazimnya vena lelabah ini ketara semasa 14 minggu pertama mengandung. Mereka yang berkulit cerah akan mendapati kehadiran vena lelabah ini juga berlaku di kawasan muka, leher dan lengan.

VENA VARIKOS
Penyekatan secara perlahan aliran darah dari bahagian kaki ke jantung mungkin akan berlaku disebabkan rintangan oleh rahim yang membesar serta penambahan berat badan. Kaki para ibu mungkin akan membengkak, menjadi biru dan juga tidak selesa atau rimas. Ini dipanggil sebagai vena varikos dan ia juga berlaku di dubur dan sekitar faraj. Di dubur, ianya dipanggil sebagai buasir. Faktor turun-temurun juga memainkan peranannya. Para ibu mungkin akan menghidapinya sekiranya mempunyai sejarah ahli keluarga dengan masalah tersebut.

Langkah-langkah yang boleh diamalkan supaya vena varikos tidak menjadi lebih teruk adalah:

Penggunaan stoking kaki yang dapat mencegah sedikit sebanyak vena varikos.

Bersenam seperti berjalan, berenang dan juga menggunakan basikal yang khas untuk bersenam seperti di gim.

Mengangkat kaki lebih tinggi dari paras jantung ketika berbaring supaya senang darah kembali ke jantung.

Jangan duduk dengan kaki menyilang antara satu sama lain.

Sekiranya terpaksa berdiri untuk suatu jangka masa yang panjang, pastikan sentiasa bergerak untuk menggalakkan aliran darah.

LAIN-LAIN MASALAH KULIT

Plak dan papula pruritik urtikarial
Berlaku pada satu daripada 200 wanita mengandung. Kulit kelihatan mempunyai tompok-tompok kecil yang timbul dan kemerahan, biasanya pada peringkat terakhir kandungan. Tompok-tompok kecil ini boleh bergabung menjadi lebih besar. Ianya gatal dan lazimnya bermula di bahagian abdomen dan merebak ke paha, punggung dan juga payu dara. Krim berubat steroid boleh digunakan dan ianya akan hilang selepas tamat kehamilan.
Prurigo semasa mengandung
Kemunculan tompok-tompok kecil yang gatal dan kelihatan seperti gigitan serangga. Ianya berlaku pada mana-mana sahaja bahagian badan, pada bila-bila masa semasa tempoh mengandung. Tompok-tompok kecil ini mungkin tidak hilang selepas tempoh kehamilan dan boleh bergabung untuk membentuk bahagian gatal yang lebih meluas.
Pemphigoid gestationis
Jarang berlaku, tetapi sekiranya berlaku akan bermula pada tempoh kandungan trimester kedua serta ketiga dan juga sejurus selepas kelahiran. Lukanya seperti kulit terkena air panas, seakan-akan melecur dan mungkin boleh melibatkan banyak kawasan pada badan.

KOLESTASIS SEMASA MENGANDUNG

Kolestasis merupakan penyakit hati yang lazim berlaku semasa mengandung. Rungutan utama pesakit adalah kegatalan kulit yang berlaku secara meluas di tapak tangan dan juga kaki di samping boleh merebak ke bahagian lain badan. Masalah ini biasanya bermula pada tempoh mengandung trimester ketiga tetapi akan reda selepas kelahiran dan mungkin berulang untuk kehamilan berikutnya. Doktor akan menasihatkan supaya ibu mengandung lebih kerap ke hospital kerana kolestasis ini dikaitkan dengan risiko kelahiran pramatang, kematian bayi dan juga permasalahan lain.

Bagi ibu mengandung yang mungkin telah mempunyai penyakit kulit lain atau sedang menerima perawatan untuk penyakit kulit, ada penyakit kulit yang bertambah baik dan ada juga yang bertambah teruk ketika mengandung.

Contohnya, penyakit kulit dermatitis atopik menjadi lebih gatal semasa mengandung, psoriasis pula semakin reda dengan mengandung.

Jika khuatir keadaan badan selepas mengandung menjadi lebih teruk, para ibu dinasihatkan berjumpa doktor untuk nasihat dan ujian lanjut bagi memastikan sebarang masalah kesihatan yang timbul tidak membahayakan nyawa ibu dan juga bayi yang dikandung.

Sumber:  Utusan & Prof. Madya Dr. Shah Reza Johan Noor (Pakar Perbidanan Dan Sakit Puan Hospital Universiti Sains Malaysia (Husm)